title: Dokumentti (täsmennyssivu)

text: Dokumentti voi tarkoittaa seuraavia asioita:


title: Baruj Benacerraf

text: Baruj Benacerraf (29. lokakuuta 1920 Caracas, Venezuela – 2. elokuuta 2011 Boston, Yhdysvallat) oli immunologi, joka jakoi vuoden 1980 Nobelin lääketieteen palkinnon. Palkinto tuli vuosikymmeniä jatkuneista immuunijärjestelmän tutkimuksista. Benacerraf tutki erityisesti immuunijärjestelmän genetiikkaa ja löysi useita geenejä, jotka vaikuttavat yksilön immuunijärjestelmään. Hänen löydöksiensä ansiosta on pystytty selittämään paremmin, miksi autoimmuunisairaudet puhkeavat herkemmin toisissa yksilöissä kuin toisissa.


title: Baruj Benacerraf

text: Benacerraf syntyi vuonna 1920 Caracasissa Venezuelassa, ja hänen vanhempansa olivat afrikkalaisia sefardijuutalaisia. Abraham Benacerraf oli Marokosta kotoisin ollut tekstiilikauppias ja Henrietta Lasry oli kotoisin Algeriasta. Benacerrafit muuttivat Pariisiin, kun Baruj oli viisivuotias. Abraham Benacerraf pystyi Pariisista hoitamaan yritystään ja hankkimaan tekstiilejä Venezuelaan myytäväksi. Baruj Benacerraf oli nuorena usein astman vuoksi poissa koulusta, ja myöhemmin hän kertoi sen olleen todennäköisesti syynä kiinnostukseensa immunologiasta.


title: Baruj Benacerraf

text: Benacerrafit jättivät Ranskan 1939, kun Euroopan poliittinen ilmapiiri oli alkanut kärjistyä. He asuivat hetken Venezuelassa mutta muuttivat pian Yhdysvaltoihin. Baruj Benacerraf kävi lukion loppuun New Yorkissa ja jatkoi sitten yliopisto-opiskeluihin. Hän valmistui 1942 Columbian yliopistosta biologian kandidaatiksi. Tämän jälkeen Benacerraf halusi lukea lääketiedettä, mutta hän ei meinannut päästä sisään mihinkään yliopistoon. Lopulta hänet hyväksyttiin Virginia Commonwealth Universityn lääketieteen kouluun, jossa hänen ystävänsä isä oli hallintotehtävissä.


title: Baruj Benacerraf

text: Benacerraf aloitti 1942 Virginian lääketieteellisessä, mutta parin kuukauden opiskelujen jälkeen hänet värvättiin armeijaan. Sota-ajan nopeutetun ohjelman ansiosta Benacerraf suoritti lääketieteen opintonsa kolmessa vuodessa. Vuonna 1943 hän oli saanut Yhdysvaltain kansalaisuuden ja mennyt naimisiin Annette Dreyfusin kanssa. He tapasivat Columbian yliopistossa, ja Dreyfus oli Benacerrafin tavoin paennut toista maailmansotaa Yhdysvaltoihin. Dreyfus oli vuonna 1965 Nobelilla palkitun ranskalaisen Jacques Monod’n sisarentytär. Baruj ja Annette Benacerraf saivat yhden tyttären, Berylin, joka on radiologi ja Harvardin professori.


title: Baruj Benacerraf

text: Valmistumisen jälkeen Benacerraf suoritti harjoittelun Queensin yleissairaalassa, ja sen jälkeen hän oli Yhdysvaltain armeijan palveluksessa Berliinissä, Pariisissa ja Nancyssä. Benacerrafin asepalvelus loppui 1947, ja hän palasi Yhdysvaltoihin.


title: Baruj Benacerraf

text: Benacerraf ei halunnut toimia lääkärinä vaan oli kiinnostunut heti valmistuttuaan lääketieteellisestä tutkimuksesta. Hän aloitti helmikuussa 1948 tutkimustyöt Columbia University College of Physicians and Surgeonsissa. Benacerraf ei ehtinyt toimia siellä kauan, sillä hänen isänsä sai halvauksen seuraavana vuonna. Hän halusi muuttaa tämän jälkeen lähemmäksi perhettään ja sai tutkijan paikan pariisilaisesta Broussais’n sairaalasta. Benacerraf työskenteli Pariisissa italialaisen Guido Biozzin kanssa, ja he tutkivat fagosyytteja.


title: Baruj Benacerraf

text: Ulkomaalaisena Benacerrafin mahdollisuudet edetä Ranskan akateemisessa maailmassa olivat heikot, joten hän palasi Yhdysvaltoihin 1956 ja sai paikan New Yorkin yliopistosta (NYU). Hän aloitti NYU:ssa patologian dosenttina ja tutki monia immunologisia ongelmia. Samaan aikaan hän aloitti myös yhteistyön Rockefeller-yliopistossa Gerald Edelmanin kanssa. He tutkivat immuunivasteen geneettistä taustaa, ja näiden tutkimusten ansiosta Edelman sai 1972 Nobelin fysiologian tai lääketieteen palkinnon ja Benacerraf 1980. Benacerraf oli kiinnostunut immunologian ja perinnöllisyystieteen välisestä yhteydestä tutkittuaan marsujen vasta-ainejärjestelmää. Hän oli päätellyt, että geenit vaikuttivat immuunijärjestelmän toimintaan huomattuaan, että osa marsuista vastasivat tiettyyn antigeeniin, kun osa taas ei. Benacerraf pystyi osoittamaan, että immuunivasteeseen vaikutti geeni, jota hän kutsui Ir-geeniksi ("immune response"). Vuoteen 1970 mennessä Benacerraf oli löytänyt useita Ir-geenejä aiemmin huonosti tunnetusta MHC-geeniperheestä, jonka George Snell oli löytänyt 1960-luvulla.


title: Baruj Benacerraf

text: Benacerraf jätti 1966 NYU:n. Hän oli vuodet 1968–1970 Allergioiden ja tartuntatautien kansallisen instituutin johdossa. Hän erosi tehtävästä, kun hän sai paikan Harvard Medical Schoolin professorina ja patologian osaston johtajana. Benacerraf valittiin 1980 Bostonin Dana–Farber Cancer Instituten johtajaksi, ja hän eläköityi 1991.


title: Baruj Benacerraf

text: Baruj ja Annette Benacerraf kuolivat samana vuonna. Annette kuoli 3. kesäkuuta 2011 ja Baruj 2. elokuuta. Baruj kuoli keuhkokuumeeseen kotonaan Bostonin Jamaica Plainin kaupunginosassa.


title: Baruj Benacerraf

text: Benacerraf jakoi 1980 Nobel-palkinnon Jean Dausset’n ja George Snellin kanssa immuunijärjestelmään liittyvistä tutkimuksista. Benacerrafin merkitys tunnustettiin erityisesti yksilön immuunivasteeseen vaikuttavien geenien löytämisestä. Nykyään geenien vaikutus biologisiin prosesseihin on yleisesti tiedossa, mutta Benacerrafin löydökset 1960-luvulla olivat poikkeuksellisia omana aikanaan. Hänen tutkimuksillaan on ollut suuri käytännön vaikutus. Sen avulla on pystytty selvittämään, miksi joillain yksilöillä on suurempi todennäköisyys saada autoimmuunisairaus, kuten MS-tauti tai nivelreuma.


title: Baruj Benacerraf

text: Nobelin lisäksi Benacerraf sai useita muitakin tunnustuksia. Hänet palkittiin 1990 National Medal of Sciencella ja hänet valittiin Ranskan Kunnialegioonan upseeriksi. Lisäksi hän sai useiden tiedejärjestöjen palkintoja ja kymmenen yliopiston kunnia-arvonimen.


title: Tomi Karlsson

text: Tomi Karlsson (s. 21. maaliskuuta 1980 Helsinki) on suomalainen jääkiekkoilija.


title: Tomi Karlsson

text: Hän on Espoon Bluesin kasvatti. Karlsson pelasi kaudet 1996–2001 nuorten A- ja B-liigassa, Bluesissa ja HIFK:ssä, jossa voitti SM-hopeaa A-nuorissa 2001. Kaudeksi 2001–2002 hän siirtyi Suomi-sarjaan EPS:än ja HC Salamoiden riveihin. Hän oli nostamassa Salamoita Mestikseen kaudeksi 2003-2004. Kaudella 2006–2007 hän pelasi Jokipojissa. Hän oli alkukauden 2007-2008 Bluesissa try-outilla, mutta palasi yhdeksän liigaottelun jälkeen lokakuun lopussa takaisin Jokipoikiin jossa pelasi suurimman osan kaudesta, lisäksi hän pelasi saman kauden aikana 5 ottelun ajan lainapelejä Salamoissa.


title: Tomi Karlsson

text: Kaudella 2008–2009 Karlsson pelasi 35 ottelua HPK:ssa ja muutamia hajaotteluita Mestiksen LeKissä, loppukauden Karlsson pelasi Jokipojissa. Seuraavaksi kaudeksi hän siirtyi Ranskan pääsarjan Épinaliin. Kauden jälkeen Karlsson jätti Épinalin.


title: Charlottenburg-Wilmersdorf

text: Charlottenburg-Wilmersdorf on yksi Berliinin 12 hallintoalueesta (), joilla on oma, paikallisvaaleissa valittu hallintonsa ja rajoitettu itsemääräämisoikeus. Se luotiin vuonna 2001 liittämällä yhteen silloiset hallintoalueet Charlottenburg ja Wilmersdorf. Charlottenburg-Wilmersdorfin pinta-ala on 64,7 neliökilometriä. Vuoden 2016 kesäkuun lopussa hallintoalueen asukasluku oli 334 351 ja asukastiheys 5 166 as./km².


title: Charlottenburg-Wilmersdorf

text: Hallintoalueen nähtävyyksiin lukeutuu muun muassa Charlottenburgin linna ja Berliinin olympiastadion. Siellä sijaitsee myös Berliinin teknillinen yliopisto, Berliinin taidekorkeakoulu ja Deutsche Oper Berlin.


title: Patricia Medina

text: Patricia Medina (19. heinäkuuta 1920 Liverpool – 28. huhtikuuta 2012) oli brittiläinen näyttelijä. Muutamia hänen elokuviaan olivat "Abbott ja Costello muukalaislegioonassa" (1950), "Salainen raportti" (1955) ja "Sisar Georgen surma" (1969). Hän on Joseph Cottenin leski ja teki Broadway-debyyttinsä näytelmässä "Calculated Risk" (1962) tämän vastanäyttelijänä. Hänen omaelämäkertansa "Laid Back in Hollywood: Remembering" ilmestyi vuonna 1998.


title: Sid Melton

text: Sid Meltzer eli Melton (23. toukokuuta 1920 – 2. marraskuuta 2011) oli yhdysvaltalainen näyttelijä.


title: Sid Melton

text: Melton syntyi Brooklynissä, New Yorkissa, ja esitti Alf Monroen roolin sarjassa "Green Acres". Hänellä oli myös pitkä elokuvaura, jonka aikana hän esiintyi muun muassa elokuvissa "Ilo irti" (1949), "Seikkailujen maailma" (1951), "Jerry kimonossa" (1958), "Lemmen tunnelissa" (1958) ja "Sheila Levine on kuollut ja elää New Yorkissa" (1974).


title: Sid Melton

text: Vuonna 2005 Melton osallistui 99-vuotiaana Alzheimerin tautiin kuolleen Eddie Albertin hautajaisiin muiden entisten "Green Acres" -tähtien, Mary Grace Canfieldin ja Frank Cadyn, kanssa. Hänen veljensä oli käsikirjoittaja Lewis Meltzer.


title: Itävallan Grand Prix 2001

text: Itävallan Grand Prix 2001 oli Formula 1 -sarjan osakilpailu, joka ajettiin 13. toukokuuta 2001 A1-Ringilla Itävallassa. Kilpailun voitti McLarenilla ajanut David Coulthard, jolle voitto oli kauden toinen.


title: Adad-nirari II

text:
Adad-nirari II (909–889 eaa.) oli Lähi-idässä sijainneen muinaisen Assyrian valtion kuningas, jonka katsotaan aloittaneen Uus-Assyrian ajan.
Assyria teki sotaretkiä Malatiaan, nairimaat pohjoisen vuorilla ja luoteisen vuoriston.
Babylonian kuningas Shamasshumukin nousi kapinaan ja Babylonin piirityksen jälkeen vioitettiin. Hänen jälkeensä Babylonian vasallikuninkaaksi nostettu nabusumukin yrittä samaa kuin edeltäjänsä, mutta hänkin kukistui Assyrian joukkojen hyökkäykseen ja jäi vangiksi. Babylonia ja Assyria solmivat ystävyssopimuksen. Adad-nirari II hyökkäsi Nuradadin johtamaa aramealaisvaltio Nisbisiin, joka sijaitsi aikaisemman Mitannin seuduilla. Sota kesti kuusi vuotta, ja Assyria voitti sen. Assyria sai myös Nisbisin eteläpuoliset Eufratin valtiot maksamaan veroa.


title: Marjorie Lord

text: Marjorie Lord, oikeasti Wollenberg (26. heinäkuuta 1918 – 28. marraskuuta 2015) oli yhdysvaltalainen näyttelijä. Hän on saanut oman tähtensä Hollywood Walk of Famelle.


title: Marjorie Lord

text: Lord syntyi San Franciscossa ja muutti New Yorkiin 15-vuotiaana. Hänen uransa alkoi hänen Broadway-debyytistään vuonna 1936. Hänellä oli tulevina vuosina runsain mitoin töitä sekä teatterissa että elokuvissa, ja viimeksi mainituista eräs tunnetuimmista on "Tapahtui Washingtonissa" (1943).


title: Marjorie Lord

text: 1950-luvulla Lord sai tunnetun roolinsa Kathy ”Clancey” Williamsina sarjasta "Make Room for Daddy". Hän esiintyi vuosina 1970–1971 sarjassa "Make Room for Granddaddy" ja vielä myöhemmällä urallaan esimerkiksi "Sweet Surrenderissa" vuonna 1987. Hänen elokuviaan 1950-luvulta ja sen jälkeen ovat muiden muassa "Bomba ja kadonnut tulivuori" (1950) ja "Voi veljet, mikä numero!" (1966).


title: Marjorie Lord

text: Lordin ensimmäinen puoliso oli John Archer. Pari oli naimisissa vuosina 1941–1955 ja sai kaksi lasta, joista toinen on näyttelijä Anne Archer. Parin erottua vuonna 1955 Lord meni 26. toukokuuta 1958 uusiin naimisiin Randolph Halen kanssa. Randolph kuoli 9. elokuuta 1974, ja Lord solmi 14. elokuuta 1976 kolmannen avioliittonsa Harry Volkin kanssa. Kyseinen avioliitto jatkui, kunnes mies kuoli 12. toukokuuta 2000.


title: Mad City – yksinoikeudella

text: Mad City – yksinoikeudella on yhdysvaltalainen draamaelokuva vuodelta 1997. Elokuvan käsikirjoittivat Tom Matthews ja Eric Williams, ohjaajana oli Costa Gavras. Päänäyttelijät olivat John Travolta ja Dustin Hoffman. Elokuvassa vierailivat myös Jay Leno ja Larry King. Mad Cityn Suomen ensi-ilta oli 20. helmikuuta 1997.


title: Mad City – yksinoikeudella

text: Mad City kertoo miehestä nimeltä Sam Baily (John Travolta), joka jää työttömäksi ja ottaa hädissään museossa joukon koululaisia panttivangeiksi aseella uhaten. Toimittaja Max Brackett (Dustin Hoffman) on ensimmäisenä paikalla, mutta huomaa kaappaajan haluavan vain työpaikkansa takaisin ja alkaa ajaa tämän asiaa televisiossa. Brackett järjestää Samille useita haastatteluita eri televisiokanavilla ja media kääntyy miehen puolelle, jolloin Samista tulee suosittu ja kansa on hänen puolellansa, mutta jutun pitkittyessä mediakin vaihtaa puolta ja kansa on häntä vastaan.


title: Mad City – yksinoikeudella

text:
Lopulta Sam vapauttaa panttivankinsa ja käskee Bracketin menemään ulos. Bracketin lähtiessä Sam tekee itsemurhan räjäyttämällä museon dynamiitilla.
Elokuvan arvioitu budjetti oli noin 52 miljoonaa dollaria (arvio) ja se tuotti kokonaisuudessaan noin 11 miljoonaa dollaria. Ensimmäisellä esitysviikollaan Yhdysvalloissa Mad City oli kuudentena katsotuimpien elokuvien joukossa.


title: Ricardo Montalbán

text: Ricardo Gonzalo Pedro Montalbán Merino (25. marraskuuta 1920 – 14. tammikuuta 2009) oli amerikkalaistunut meksikolainen näyttelijä. Hän esitti Mr. Roarkea sarjassa "Seikkailujen saari" (1978–1984) ja Khan Noonien Singhiä elokuvassa "" (1982) sekä alkuperäisen "Star Trek" -televisiosarjan jaksossa ”Avaruuden kylvöä” (”Space Seed”). Televisiossa hän esiintyi sarjassa "Columbo" vuonna 1976.


title: Ricardo Montalbán

text: Montalbán syntyi Méxicossa Jennaro Montalbán ja Ricarda Merinon poikana. Hänellä on veli Carlos ja sisko Carmen. Hän oli uskovainen katolilainen ja ilmoitti uskon yhdeksi keskeisistä arvoista elämässään. Hänet palkittiin Emmy-palkinnolla vuonna 1978.


title: Ricardo Montalbán

text: Montalbánilla oli lukuisia keskeisiä elokuvarooleja. Hän esiintyi myös musikaalissa "Jamaica" (1957–1959), josta oli ehdolla Tony-palkinnon saajaksi 1958. Hänet muistetaan lisäksi Chrysler Cordoban mainoksista 1970-luvun lopulta. Hänellä on tähti Hollywood Walk of Famella.


title: Ricardo Montalbán

text: Montalbán oli 26. lokakuuta 1944 alkaen naimisissa Georgiana Youngin kanssa. Pariskunta sai yhdessä neljä lasta. Näyttelijä joutui käyttämään pyörätuolia vuodesta 1993, mutta vanhoilla päivilläänkin hän toimi ääninäyttelijänä sarjoissa "Bittipää" (1995–1997) ja "Kim Possible" (vuodesta 2002).


title: Ricardo Montalbán

text: Montalbán kuoli 14. tammikuuta 2009 88-vuotiaana Los Angelesissa, Kaliforniassa.


title: Margherita (Italian kuningatar)

text: Margherita (myös "Savoijin Margherita", 20. marraskuuta 1851 Torino, Italia – 4. tammikuuta 1926 Bordighera, Italia) oli Italian kuninkaan Umberto I:n puoliso. Hänen isänsä oli Genovan herttua Ferdinand ja äitinsä Saksin ruhtinatar Elisabet. Hänen pojastaan tuli Italian kuningas nimellä Viktor Emanuel III sen jälkeen kun Umberto I oli kuollut 29. heinäkuuta 1900 salamurhan uhrina. Margherita kallistui poliittisesti fasismiin.


title: Margherita (Italian kuningatar)

text: Hänen mukaansa on nimetty pizza Margherita.


title: Assurnasirpal II

text: Assurnasirpal II (myös Aššur-nāṣir-apli) oli muinaisen Assyrian valtakunnan kuningas vuosina 884–859 eaa. Hän laajensi Assyriaa kovin ottein. Hän seurasi isäänsä Tukulti Ninurta II:ta, vuonna 884 eaa. ja valtasi Mesopotamian ja nykyisen Libanonin aluetta.


title: Assurnasirpal II

text: Hän soti Zagrosvuorilla ja eteläisessä Armeniassa ja lännessä jatkuvasti kapinoivissa aramealaisvaltioissa.


title: Assurnasirpal II

text: Assurnasirpal II:n aikana Assyrian armeija oli julmempi kuin koskaan: vihollismaiden väestöä surmattiin joukoittain, ja myös naiset ja lapset surmattiin. Taloihin ja temppeleihin vangittuja ihmisiä poltettiin. Vallattujen alueiden väestöä karkotettiin. Maahan luotiin keskitetty byrokratia, ja armeija uudistettiin. Siihen liitettiin ensi kertaa ratsuväkiosastoja sitten Babylonian kuninkaan Nebukadnessarin kokeilun jälkeen. Habur-joen seuduilla Bit Halubessa tapahtunut kapina kukistettiin tuhoamalla kaupunki, vaikka kaupunkilaiset luovuttivatkin kapinalliset. Kapinan johtajat nyljettiin, jotkut muurattiin torniin, jotkut seivästettiin tornin katolle. Upseereita silvottiin. Kapinan johtaja seivästettiin, ja hänen nahkansa levitettiin muurille. Tämä pelotti muutaman Syyrian kaupunkivaltion maksamaan Assyrialle veroja ja Karkemišin jopa antamaan sotajoukkoja Välimeren sotaretkelle, joka levitti Assyrian mahdin Foinikiaan pitkästä aikaa. Muita sotaretkiä tehtiin länteen kaupunkivaltioiden rauhoittamiseksi julmin toimin.


title: Assurnasirpal II

text: Idässä Assyria teki monia sotaretkiä ja tunkeutui Vähä-Zabin lähteille asti.


title: Assurnasirpal II

text: Assurnasirpal II rakensi ja uudisti Kalakhin (Kalhun) assyrialaisen kaupungin käyttäen muun muassa sotavankeja. Kalakhin (Kalhun) palatsi valmistui 879 eaa. ja silloin pidettiin juhla, johon kutsuttiin suuri määrä maan eliittiä ja tavallista kansaakin, ja ulkomaalaisiakin.


title: Assurnasirpal II

text: Häntä seurasi kuninkaana Salmanassar III.


title: Assurnasirpal II

text:
Austen Henry Layard teki kaivauksia ja löysi Assurnasirpal II:n kirjaston ja Kalhun palatsin 1840-luvulla.
Kalhun palatsi on nyky-Irakin huomattavimpia nähtävyyksiä. Kalhun palatsin esineistöä on näytteillä British Museumissa Lontoossa. Muutamia muita pintamaalauksia (reliefejä) on näytteillä Münchenissä, Japanissa ja Yhdysvalloissa.


title: Bejaïa

text: Bejaïa, Vgaiet eli Bougie on Välimeren rantakaupunki Algeriassa, 200 kilometriä pääkaupungista Algerista. Saharan poikki kulkeva öljyputki päättyy Bejaïan satamaan, joten se on Algerian tärkein öljynvientisatama. Vuonna 1999 kaupungissa oli 149 000 asukasta.


title: Bejaïa

text: Karthagon ja Rooman valtakunnan aikana nykyisen kaupungin paikalla oli pieni satamapaikka nimeltä Saldae. Hammadidien aikana se kasvoi merkittävästi, ja vuonna 1090 siitä tehtiin pääkaupunki. 1200-luku oli kaupungin yliopiston kulta-aikaa, siellä opiskeli muun muassa matemaatikko Fibonacci.


title: Bejaïa

text: Kaupunki sijaitsee kapealla kaistaleella meren ja vuorten välissä. Sen kadut ovat kapeita ja mutkittelevia, ja rakennustyyli on hyvin välimerellinen.


title: Ann Rutherford

text: Therese Ann Rutherford (2. marraskuuta 1917 Vancouver, Kanada − 11. kesäkuuta 2012 Beverly Hills, Yhdysvallat) oli kanadalaissyntyinen, Yhdysvaltain kansalaisuuden saanut näyttelijä. Hänellä on oma tähtensä Hollywood Walk of Famella.


title: Ann Rutherford

text: Rutherford teki elokuvadebyyttinsä vuonna 1935 ja esiintyi vuosina 1935–1937 kaikkiaan kahdeksassatoista elokuvassa. Hän tuli tunnetuksi Mickey Rooneyn esittämän Andy Hardyn tyttöystävänä, Polly Benedictinä. Hän esitti roolia kahdessatoista elokuvassa, joista viimeinen on vuodelta 1942. Hänellä oli sivuosa myös legendaarisessa elokuvassa "Tuulen viemää" vuonna 1939, jossa hän esitti Carreen O'Haraa.


title: Ann Rutherford

text: Rutherfordin muita elokuvia 1940-luvulta ovat muiden muassa "Vaarallisia vaimoja kiertueella" (1942) ja "Hurjimus" (1947). Hän esiintyi vuosina 1949–1950 radiossa "Blondie"-hahmona, jota aiemmin oli esittänyt Penny Singleton. Hänen esiintymistahtinsa harveni 1950-luvulta alkaen, ja 1960-luvulla esiintymiset olivat jo varsin satunnaisia.


title: Ann Rutherford

text: Rutherfordille kaavailtiin alun perin Rose Calvertin osaa elokuvassa "Titanic", mutta hän päätti luopua roolista Gloria Stuartin hyväksi. Hän näyttäytyi ihailijoilleen ja jakoi nimikirjoituksia vielä 2000-luvulla. Hän oli kahdesti naimisissa.


title: Ann Rutherford

text: Rutherford kuoli kotonaan Beverly Hillsissä 11. kesäkuuta 2012. Hän oli kuollessaan 94-vuotias.


title: Dinah Sheridan

text: Dinah Sheridan (17. syyskuuta 1920 – 25. marraskuuta 2012) oli brittiläinen näyttelijä, joka muistetaan varsinkin hänen roolistaan elokuvassa "Vauhtihirmut valloillaan" (1953).


title: Dinah Sheridan

text: Sheridan syntyi Lontoossa. Hän esiintyi elokuvissa jo 1930-luvulla, mutta teki merkittävimmät roolinsa muun muassa elokuvassa "Aseman lapset" (1970) ja sarjassa "Don't Wait Up" 1980-luvulla.


title: Dinah Sheridan

text: Sheridan oli neljästi naimisissa. Neljännen miehensä Aubrey Isonin kuoltua vuonna 2007 Sheridan muutti takaisin Kaliforniasta Englantiin. Hänen poikansa Jeremy Hanley istui parlamentissa vuosina 1983–1997.


title: FC Den Bosch

text: FC Den Bosch on jalkapalloseura 's-Hertogenboschin kaupungista Alankomaista. Se pelaa maan toiseksi korkeimmalla sarjatasolla Jupiler Leaguessa. Joukkueen lempinimi on "Sinivalkoiset lohikäärmeet".


title: FC Den Bosch

text: Seura perustettiin vuonna 1965 vuonna 1906 perustetun "BVV:n" ja 1890 perustetun "Wilhelminan" yhdistyttyä. Kaudella 2007-08 FC Den Bosch oli Jupiler Leaguen kolmas. Edellisen kerran se on ollut Hollannin pääsarjassa Eredivisiessä kaudella 2004-05. Seuran paras sijoitus Eredivisiessä on 6. kausina 1984-85 ja 1985-86.


title: Neal Smith

text: Neal Edward Smith (s. 23. maaliskuuta 1920) on yhdysvaltalainen demokraattisen puolueen poliitikko. Hän istui Yhdysvaltain edustajainhuoneen jäsenenä Iowasta vuosina 1959–1995. Vuoteen 1973 hän edusti Iowan viidettä, sen jälkeen neljättä vaalipiiriä.


title: Neal Smith

text: Smith sai palveluksestaan toisessa maailmansodassa muun muassa Purppurasydämen. Hän opiskeli Missourin, Syracusen ja Draken yliopistoissa. Hänen paikkansa kongressissa otti vuonna 1995 republikaani Greg Ganske.


title: Neal Smith

text: Smith oli naimisissa Beatrix ”Bea” Havensin kanssa vuodesta 1946 vuoteen 2016, tämän kuolemaan saakka. Parilla oli yhdessä poika Doug ja tytär Sharon.


title: Neal Smith

text: Neal Smithin omaelämäkerta "Mr. Smith Went to Washington: From Eisenhower to Clinton" julkaistiin vuonna 1996.


title: Salmanassar III

text: Salmanassar III (858–824 eaa.) oli muinaisen Assyrian valtion kuningas, Assurnasirpal II:n poika. Hän oli isänsä tavoin suuri valloittaja ja laajensi selvästi Assyrian alaa.


title: Salmanassar III

text: Salmanassar III nousi valtaan 858 eaa., ja hän valtasi 855 eaa. tärkeän Eufratin ylityspaikan, missä sijaitsi Bit Adinin aramealaiskuningaskunta. Salmanassarin valloituksen jälkeen Bit Adinin pääkaupunkiin Til Barsipiin asetettiin assyrialaishallinto. Turvattuaan Eufratin Salmanassar suuntasi hyökkäyksensä länteen.


title: Salmanassar III

text: Salmanassarin eteneminen pysäytettiin 853 eaa. Qarqarin taistelussa. Hän kohtasi siinä liittouman, jossa olivat mukana useita Levantin kuningaskuntia. Liittoumaa johti Damaskoksen aramealainen kuningas Hadadezer. Salmanassar joutui neljästi taistelemaan Levantin liittoumaa vastaan, mutta hän onnistui kukistamaan sen vasta vuonna 845 eaa. Voitettuan Damaskoksen Salmanassar jatkoi sotatoimiaan muualla ja hyökkäsi muun muassa Anatoliassa sijainneeseen Urartuun.


title: Salmanassar III

text: Babylonian kanssa Salmanassar oli rauhassa. Assyrian ja Babylonian välinen rauhanaika pohjautui Salmanassarin isoisoisän Adad-Nirari II:n tekemään rauhansopimukseen, jonka Salmanassar uudisti. Sopimuksen mukaan Assyrian piti tulla tarvittaessa auttamaan Babyloniaa, ja Salmanassar kunnioitti sopimusta, kun Marduk-zakir-šumi I pyysi apua kapinaan, jota johti hänen veljensä. Salmanassar onnistui palauttamaan Marduk-zakir-šumin takaisin valtaistuimelle.


title: Salmanassar III

text: Salmanassarin pitkän hallintokauden loppua väritti vakavat sisäiset konfliktit, jotka käynnistyivät 826 eaa. Tiedot kapinan yksityiskohdista ovat hatarat, mutta ne liittyivät todennäköisesti vallanperimykseen ja ne käynnisti Salmanassarin poika Assur-danin-pal. Salmanassar kuoli kaksi vuotta myöhemmin ja jätti vallan toiselle pojalleen Shamshi-Adadille, joka kukisti Assur-danin-palin kapinan vasta neljä vuotta myöhemmin.


title: Richard Florida

text: Richard Florida (s. 1957 Newark, New Jersey) on yhdysvaltalainen ekonomisti ja kaupunkitutkija. Hän työskentelee professorina Toronton yliopistolla sekä johtajana Martin Prosperity -instituutissa.


title: Richard Florida

text: Hänet tunnetaan erityisesti luomastaan käsitteestä "luova luokka" () sekä kehittämästään niin kutsutusta gay-indeksistä. Florida on tutkimuksissaan löytänyt vahvan korrelaation luovan talouden sekä homoseksuaalien alakulttuurien kukoistavuuden välillä: hänen mukaansa alueilla, joilla homoseksuaaleja on paljon, voivat hyvin myös luovan talouden osa-alueet. Hän on myös pyrkinyt osoittamaan runsaasti kulttuurisia tekijöitä, jotka kannustavat innovatiivisuuteen ja luovuuteen, sekä teoksessaan "The Flight of the Creative Class" puhunut huolestuneeseen sävyyn Yhdysvaltojen alentuneesta globaalista kilpailukyvystä luovien kykyjen houkuttelemisessa.


title: Gendarmenmarkt

text: Gendarmenmarkt on aukio Saksan pääkaupungissa Berliinissä, Mitten kaupunginosassa. Sitä reunustavat muun muassa Konzerthaus Berlin, Französischer Dom ja Deutscher Dom. Aukion keskellä sijaitsee saksalaisen runoilijan Friedrich Schillerin patsas.


title: Gendarmenmarkt

text: Aukio luotiin 1600-luvun lopulla Johann Arnold Neringin suunnitelmien pohjalta, ja se toimi alun perin Friedrichstadtin kaupunginosan kauppatorina. Tuolloin se tunnettiin nimellä "Linden-Markt". Myöhemmin aukio kantoi nimiä "Mittelmarkt", "Friedrichstädter Markt" ja "Neuer Markt", kunnes nimettiin nykyiselleen vuonna 1799. Nimen "Gendarmenmarkt" aukio sai Gens d'Armen -rykmentistä, jonka hevostallit sijaitsivat sen laidalla. 1700-luvun alussa aukion laidoille nousi kaksi seurakuntakirkkoa, saksalainen "Deutscher Dom" ja ranskalainen "Französischer Dom"; jälkimmäinen rakennettiin Ranskasta paenneita reformoituja uskonpakolaisia eli hugenotteja varten.


title: Gendarmenmarkt

text: Preussin kuningas Fredrik Suuri siirsi hevostallit pois Gendarmenmarktilta ja muutti sen kuninkaalliseksi edustusaukioksi. Hänen määräyksestään arkkitehti Karl von Gontard suunnitteli aukion molempiin kirkkoihin muhkeat uusklassiset tornit. Nämä tornit ovat suhteettoman suuria niiden takana oleviin pieniin kirkkoihin nähden, ja niiden päätarkoituksena olikin antaa aukiolle juhlallinen ilme. Ensimmäinen teatteri valmistui aukion keskelle jo 1700-luvun loppupuolella, mutta se tuhoutui tulipalossa vuonna 1817. Sen tilalle valmistui nykyinen, arkkitehti Karl Friedrich Schinkelin suunnittelema uusklassinen teatteritalo.


title: Gendarmenmarkt

text: Toisessa maailmansodassa useimmat aukiota reunustavat rakennukset tuhoutuivat, ja myös teatteri sekä saksalainen ja ranskalainen kirkko kärsivät pahoja vaurioita. Berliinin jaossa Gendarmenmarkt jäi Itä-Berliinin ja DDR:n puolelle. Aukiota ympäröivät korttelit rakennettiin uudelleen sodan jälkeen, mutta teatteri ja kirkot jäivät raunioituneiksi useiksi vuosikymmeniksi. Ne restauroitiin 1970–1980-luvuilla alkuperäiseen asuunsa. Restauroinnin yhteydessä teatteri muutettiin konserttitaloksi ja sai nimen "Konzerthaus Berlin". Ranskalainen kirkko toimii hugenottimuseona, joksi se muutettiin jo ennen toista maailmansotaa. DDR:n aikana aukion nimenä oli "Platz der Akademie", mutta se sai 1990-luvulla vanhan nimensä takaisin.


title: Gendarmenmarkt

text: Aukion keskellä olevan Schillerin patsaan on veistänyt Reinhold Begas ja se pystytettiin alun perin vuonna 1859. Natsihallinto poisti sen paikaltaan vuonna 1935. Se pystytettiin uudelleen aivan DDR:n loppuaikana vuonna 1987.


title: Anders Bardal

text: Anders Bardal (s. 24. elokuuta 1982 Steinkjer, Norja) on norjalainen entinen mäkihyppääjä. Hän on normaalimäen maailmanmestari hiihdon MM-kisoista 2013, maailmancupin kokonaiskilpailun voittaja kaudelta 2011–2012 sekä olympia- ja MM-joukkuemitalisti.


title: Anders Bardal

text: Bardal voitti Continental Cupin kokonaiskilpailun kausina 2004–2005 ja 2005–2006. Sapporon MM-kisoissa 2007 ja Liberecissä 2009 hän voitti hopeaa suurmäen joukkuekilpailussa Norjan joukkueessa. Lentomäen MM-kilpailuista Bardalilla on joukkuekilpailun hopeaa Planicasta 2010 ja pronssia Oberstdorfista 2008. Vuonna 2000 hän voitti joukkuemäen hopeaa nuorten MM-kisoissa Štrbské Plesossa.


title: Anders Bardal

text: Bardal sijoittui Sapporon 2007 MM-kilpailuissa normaalimäessä 16:nneksi. Liberecissä 2009 hän oli suurmäessä viides ja normaalimäessä kahdestoista. Oslossa 2011 hän oli suurmäessä seitsemäs, normaalimäessä yhdeksäs ja Norjan joukkueen mukana sekä normaalimäen että suurmäen joukkuekilpailussa hopealla. Vancouverin olympialaisissa 2010 hän oli normaalimäessä 18:s ja joukkuekilpailussa pronssilla. Lentomäen MM-kilpailujen henkilökohtaisessa kilpailussa hän on sijoittunut 15:nneksi Harrachovissa 2002, 18:nneksi Oberstdorfissa 2008, seitsemänneksi Vikersundissa 2012 ja hopealle Harrachovissa 2014.


title: Anders Bardal

text: Val di Fiemmen maailmanmestaruuskisoissa helmikuussa 2013 Bardal voitti normaalimäen maailmanmestaruuden yli neljän pisteen erolla Gregor Schlierenzaueriin. Tämä oli kolmekymmentävuotiaan hyppääjän ensimmäinen henkilökohtainen mitali. Suurmäessä hän sijoittui 11:nneksi. Sotšin olympialaisissa 2014 Bardal sai normaalimäessä pronssia. Falunin MM-kilpailuissa 2015 hän voitti joukkuekisassa kultaa, sijoittui sekajoukkuekisassa hopealle ja oli kuudes sekä normaalimäessä että suurmäessä.


title: Anders Bardal

text: Mäkihypyn maailmancupissa Bardal on voittanut seitsemän kilpailua: Zakopanessa tammikuussa 2008, Engelbergissä joulukuussa 2011, Bad Mitterndorfissa tammikuussa 2012, Willingenissä helmikuussa 2012, Wislassa tammikuussa 2013, Zakopanessa tammikuussa 2014 ja Trondheimissa maaliskuussa 2014. Hän on sijoittunut lisäksi toiseksi Bischofshofenin jälkimmäisessä mäkiviikon osakilpailussa tammikuussa 2008. Hän johti kilpailua ensimmäisen kierroksen jälkeen, mutta hävisi kilpailun voittaneelle Janne Ahoselle lopulta kahdeksan pistettä. Hän oli toinen myös Kuopion kilpailussa maaliskuussa 2008, Lillehammerin suurmäen kilpailussa joulukuussa 2011, Bischofshofenin ja Sapporon kilpailuissa tammikuussa 2012, Lahden normaalimäen kilpailussa maaliskuussa 2012, Zakopanen kilpailussa tammikuussa 2013, Lahdessa maaliskuussa 2013, Lillehammerin suurmäessä, Oberstdorfissa joulukuussa 2013 ja Holmenkollenilla, Planicassa maaliskuussa 2014 sekä Kuopiossa maaliskuussa 2015. Lisäksi Bardal on sijoittunut kolmanneksi suurmäen kilpailuissa Holmenkollenilla maaliskuussa 2007, Sapporossa ja Willingenissä helmikuussa 2008, Harrachovissa ja Engelbergissä joulukuussa 2011, Bad Mitterndorfissa ja Zakopanessa tammikuussa 2012 sekä Val di Fiemmessä helmikuussa 2012, Garmisch-Partenkirchenissä ja Innsbruckissa tammikuussa 2013, Engelbergissä joulukuussa 2013, Planicassa maaliskuussa 2014 ja normaalimäessä Lillehammerissa marraskuussa 2012. Kaudella 2011–2012 Bardal voitti maailmancupin kokonaiskilpailun ennen Gregor Schlierenzaueria. Kauden 2012–2013 maailmancupissa hän sijoittui toiseksi, kaudella 2013–2014 neljänneksi, kaudella 2007–2008 viidenneksi ja kaudella 2008–2009 kymmenenneksi.


title: Anders Bardal

text: Bardal asuu Trondheimissä. Hän edusti seuratasolla "Steinkjer Skiklubbia".


title: Anders Bardal

text: Bardal lopetti uransa keväällä 2015.


title: Konzerthaus Berlin

text: Konzerthaus Berlin eli Berliinin konserttitalo on konserttitalo Saksan pääkaupungissa Berliinissä, Mitten kaupunginosassa. Se sijaitsee Gendarmenmarktin aukion laidalla ja on sitä reunustavista rakennuksista nuorin.


title: Konzerthaus Berlin

text: Rakennus rakennettiin vuosina 1818–1821 vuonna 1817 tulipalossa tuhoutuneen, Carl Gotthard Langhansin suunnitteleman National-Theaterin paikalle Karl Friedrich Schinkelin suunnitelmien pohjalta. Uusi rakennus toimi edeltäjänsä tapaan teatterirakennuksena ja kantoi nimeä Berliner Schauspielhaus.


title: Konzerthaus Berlin

text: Kuten muutkin Gendarmenmarktin rakennukset, Berliner Schauspielhaus tuhoutui toisessa maailmansodassa. Sodan jälkeen se jälleenrakennettiin ja avattiin vuonna 1984 konserttitalona. Nykyisin se on koti Konzerthausorchester Berlinille.


title: Shiri Appleby

text: Shiri Freda Appleby (s. 7. joulukuuta 1978) on yhdysvaltalainen näyttelijä. Hän on tullut tunnetuksi roolistaan Liz Parkerina televisiosarjassa "Roswell". Hänen äitinsä Dina on kotoisin Israelista, ja myös hänen oma nimensä on heprean kieltä ( "minun lauluni").


title: Shiri Appleby

text: Appleby syntyi Los Angelesissa. Hänen vasemman silmänsä yläpuolella oleva arpi johtuu lapsena tulleesta koiranpuremasta. Päästyään Calabasas High Schoolista vuonna 1997 Appleby lähti Etelä-Kalifornian yliopistoon opiskelemaan pääaineenaan englannin kieli.


title: Shiri Appleby

text: Appleby esiintyi television mainoksissa jo nelivuotiaana. Ennen Liz Parkerin roolia "Roswellissa" Applebylla oli ollut vierailevia rooleja lukuisissa televisiosarjoissa. Appleby näytteli myös tv-dramassa Outo Uusi Elämä (Life Unexpected) Cate Cassidya. Hän esiintyi Will Estesin kanssa Bon Jovin musiikkivideolla "It's My Life". Hän oli mukana myös Nelosella esitetyssä sarjassa "Kuuden ketju" ().


title: The Magic Numbers

text: The Magic Numbers on englantilainen rock-yhtye. Se koostuu kahdesta sisarusparista, jotka tapasivat toisensa katolisessa lukiossa. Yhtye perustettiin vuonna 2002, ja se julkaisi kriitikoiden ylistämän esikoisalbuminsa "The Magic Numbers" kesäkuussa 2005. Seuraava albumi "Those the Brokes" ilmestyi marraskuussa 2006. Viimeisin albumi on vuonna 2010 julkaistu "The Runaway".


title: The Magic Numbers

text: Yhtye esiintyi Tavastia-klubilla 20. joulukuuta 2007.


title: Zach Braff

text: Zachary Israel ”Zach” Braff (s. 6. huhtikuuta 1975) on yhdysvaltalainen näyttelijä, ohjaaja, käsikirjoittaja ja tuottaja. Hän esitti päähenkilö John Doriania televisiosarjassa "Tuho-osasto" vuosina 2001–2010.


title: Zach Braff

text: Elokuvia, joista Braff myös tunnetaan, ovat muiden muassa "Ystävyyden kirot" (2000), "Garden State" (2003), "Pikku Kananen" (2005), "The Last Kiss" (2006), Mahtava Oz (2013), Wish I Was Here (2014).


title: Zach Braff

text: Braff syntyi juutalaiseen perheeseen South Orangessa, New Jerseyssä, ja sairastui jo lapsena pakko-oireiseen häiriöön. Hän valmistui Columbia High Schoolista ja sitten "Bachelor of Artsina" Northwestern Universitystä. Hänet palkittiin helmikuussa 2005 Grammyllä "Garden Staten" soundtrackista.


title: Zach Braff

text: Braff oli Emmy-ehdokas vuonna 2005 ja vuosina 2005, 2006 ja 2007 hän oli ehdolla Golden Globen saajaksi.


title: Justin Bartha

text: Justin Lee Bartha (s. 21. heinäkuuta 1978) on yhdysvaltalainen näyttelijä. Hän näyttelee Riley Poolen osaa elokuvissa "National Treasure – kansallisaarre" vuonna 2004 ja "" vuonna 2007. Hän esittää Doug Billingsiä vuoden 2009 elokuvassa Kauhea kankkunen ja sen jatko-osassa "Kauhea kankkunen 2".


title: Justin Bartha

text: Bartha syntyi Fort Lauderdalessa, Floridassa, muutti 9-vuotiaana Michiganiin ja sai juutalaisen kasvatuksen. Hän valmistui West Bloomfield High Schoolista Michiganissa vuonna 1996 ja opiskeli näyttelemistä New Yorkin yliopistolla. Hän näytteli vuoden 2009 elokuvassa The Rebound Catherine Zeta-Jonesin vastaparina.


title: Justin Bartha

text: Bartha asuu nykyään New Yorkissa.


title: Sosigenes

text: Sosigenes () voi viitata seuraaviin henkilöihin:


title: Sony Center

text: Sony Center on rakennuskokonaisuus Saksan pääkaupungissa Berliinissä, Potsdamer Platzilla. Sen on suunnitellut saksalais-yhdysvaltalainen arkkitehti Helmut Jahn ja se valmistui vuonna 2000. Kokonaisuus koostuu seitsemästä rakennuksesta. Alueella on asuntoja, hotelleja, kulttuurikohteita, myymälöitä ja konferenssikeskus. Lasi- ja terästäyteisen kokonaisuuden rakennuskustannukset olivat noin 600 miljoonaa euroa.


title: Kuno Becker

text: Eduardo Kuno Becker Paz (s. 14. tammikuuta 1978) on meksikolainen näyttelijä. Hän on työskennellyt telenoveloissa sekä yhdysvaltalaissa ja meksikolaisissa elokuvissa.


title: Kuno Becker

text: Hän oli nuoruudessaan lahjakas viulisti ja päätyi jopa opiskelemaan Salzburgin Mozarteumiin.


title: Kuno Becker

text: Becker esiintyy kolmessa "Goal!" -elokuvassa. "Goal!" on vuonna 2005 tehty elokuva, jossa pääosassa on Kuno Becker, joka esittää nuorta jalkapalloilijaa Santiago Muňezia.


title: Col du Galibier

text: Col du Galibier on Ranskan Alpeilla sijaitseva sola. Sen kautta kulkee liikenne Saint-Michel-de-Mauriennen ja Briançonin välillä ja sinne saavutaan col du Télégraphea myöten pohjoisesta ja col du Lautaret’n kautta etelästä. Sola on suljettu liikenteeltä talviaikaan lokakuusta kesäkuulle. Sola sijaitsee Arvan-Villardsin vuoriston ja Cerces-vuoriston välillä.


title: Col du Galibier

text: Solassa kulkeva tie on korkeimmillaan 2 645 metrin korkeudella, mutta sitä reunustavat huiput kohoavat korkeimmillaan 2 642 metrin korkeuteen. Sola on myös paikka, jossa Ranskan ympäriajo nousee korkeimmilleen, mikäli col de l'Iseran (2 764 metriä) ei ole ohjelmassa. Ensimmäisen kerran tämä vuotuinen suurtapahtuma kulki solan kautta vuonna 1911.


title: Col du Galibier

text: Solan korkeimmalla kohdalla tien etelälaidalla on Tour de Francen perustajan Henri Desgrangen muistomerkki. Ranskan ympäriajossa kohdan ensimmäisenä saavuttaneelle kilpailijalle luovutetaan Henri Desgrangen palkinto.


title: Monacon Grand Prix 2001

text: Monacon Grand Prix 2001 oli Formula 1 -kauden 7. osakilpailu, joka ajettiin 27. toukokuuta 2001 Monacon katuradalla Monacossa. Kilpailun voitti Ferrarilla ajanut Michael Schumacher, jolle voitto oli kauden neljäs.


title: Theater des Westens

text: Theater des Westens (sananmukaisesti "Lännen teatteri" tai "Länsiteatteri") on yksi Berliinin tunnetuimmista musikaali- ja operettinäyttämöistä. Se sijaitsee Kantstraßella Charlottenburgin kaupunginosassa Berliinin läntisessä keskustassa.


title: Theater des Westens

text: Teatteri rakennettiin vuosina 1895–1896 historismin tyyliin arkkitehti Bernhard Sehringin suunnitelmien pohjalta. Se avattiin 1. lokakuuta vuonna 1896 Holger Drachmannin näytelmällä "Tausendundeine Nacht" (Tuhat ja yksi yötä). Tulipalo vahingoitti teatteria 25. elokuuta vuonna 1912 ja se oli rakennettava uudelleen. Vuonna 1922 talo muutettiin oopperataloksi ja sille annettiin nimi "Große Volksoper" (Suuri kansanooppera). Ooppera kuitenkin suljettiin vuonna 1924.


title: Theater des Westens

text: Vuonna 1933 teatteri avattiin uudelleen nimellä "Volksoper" kansallissosialistisen "Kraft durch Freude" -ohjelman tuloksena. Teatteri suljettiin toisen maailmansodan loppuvaiheessa vuonna 1944 ja se vaurioitui myöhemmin Berliinin ilmapommituksissa. Sodan jälkeen talo jälleenrakennettiin ja sinne muutti "Städtische Oper Berlin" eli Berliinin kaupunginooppera (nykyinen Deutsche Oper Berlin). Kaupunginoopperan oma rakennus Bismarckstraßella oli tuhoutunut sodassa täysin. Vuonna 1961, uuden rakennuksen valmistuttua Bismarckstraßelle, Kaupunginooppera muutti sinne takaisin.


title: Theater des Westens

text: Kaupunginoopperan muutettua pois Theater des Westensistä tuli jälleen musikaali- ja operettiteatteri. Ensimmäinen vuonna 1961 teatterissa esitetty musikaali oli Frederick Loewen "My Fair Lady". Vuonna 1962 rakennusta uudistettiin ja laajennettiin. Vuonna 1978 restauroitiin teatterisali Sehringin alkuperäisiä suunnitelmia mukaillen. 1980-luvulla oli rakennuksen muiden osien vuoro saada takaisin alkuperäisilmeensä.


title: Särkynyt korva

text: Särkynyt korva () on kuudes Hergén piirtämä ja käsikirjoittama Tintti-sarjakuva. Se julkaistiin ensimmäisen kerran belgialaisessa "Le Petit Vingtième" -sanomalehtiliitteessä vuosina 1935–1937 ja albumina vuonna 1937.


title: Särkynyt korva

text: Otava julkaisi Särkyneen korvan suomeksi "Tintin seikkailut" -sarjan kahdentenatoista osana vuonna 1974. Sen suomensivat Heikki ja Soile Kaukoranta. Otava julkaisi vuonna 2015 tarinan alkuperäisen mustavalkoisen version uudessa "Lehtimies Tintti seikkailee" -albumisarjassa nimellä "Lohjennut korva". Myös tämä suomennos on Heikki Kaukorannan.


title: Särkynyt korva

text: Tintti ryhtyy tutkimaan tapausta, jossa Brysselin etnologisesta museosta ryöstettiin vanha arumbaja-intiaanien puinen fetissi ja tilalle asetettiin väärennös. Hän huomaa pian, että oikean fetissin jäljillä on myös kaksi eteläamerikkalaista rikollista, Alfonso Perez ja Ramon Bada. He saavat käsiinsä väärennöksen valmistaneelle, murhatuksi joutuneelle kuvanveistäjä Baltazarille kuuluneen papukaijan, jonka ääneen toistamista sanoista he saavat tietää, että fetissin ryösti ja Baltazarin murhasi heidän vanha tuttunsa Rodrigo Tortilla. Alfonso ja Ramon seuraavat Tortillaa laivalla San Theodorosiin, Etelä-Amerikkaan ja murhaavat hänet. Tintti kuitenkin seuraa heitä ja pidättää heidät. Hän huomaa, että Tortillalla ollut fetissi on sekin väärennös.


title: Särkynyt korva

text: Tintti kutsutaan maihin San Theodorosiin, jossa hänet ensin pidätetään ja melkein teloitetaan syytettynä terrorismista, ja sitten, vallankumouksen tapahduttua, nimitetään maan uuden johtajan kenraali Alcazarin adjutantiksi. San Theodorosin armeijaan värvätyt Alfonso ja Ramon kidnappaavat Tintin, mutta hän pakenee. Eräs amerikkalainen öljy-yhtiö yllyttää Alcazaria sotaan naapurimaata Nuevo Ricoa vastaan. Tintti vastustaa hanketta, ja siksi öljy-yhtiö uskottelee Alcazarille hänen olevan vakooja. Tintti vangitaan, mutta hän pakenee Nuevo Ricoon ja lähtee vierailulle alueella asuvien arumbaja-intiaanien luokse.


title: Särkynyt korva

text: Hän tapaa englantilaisen tutkimusmatkailija Ridgewellin, joka kertoo fetissin olleen arumbajojen lahja tutkimusmatkailija Walkerille, joka aikoinaan vieraili heimon luona. Kun heimo huomasi erään Walkerin retkikuntaan kuuluneen miehen ryöstäneen heidän pyhät jalokivensä, he raivostuivat ja murhasivat suurimman osan retkikunnan jäsenistä. Walker pakeni mukanaan fetissi, jonka sisään varastetut jalokivet oltiin piilotettu hänen tietämättään.


title: Särkynyt korva

text: Tintti palaa Belgiaan ja huomaa hämmästyksekseen, että kaupoissa on fetissin kopioita. Hän saa kuulla, että niitä valmistaa kuvanveistäjä Baltazarin veli, joka löysi fetissin veljensä jäämistöstä. Hän myi alkuperäisen fetissin amerikkalaiselle Goldbarrille, jonka perään laivalle Tintti lähtee. Goldbarria väijyvät myös Alfonso ja Ramon, jotka Tintti pysäyttää. Kamppailun lomassa fetissi hajoaa ja sekä jalokivet että Tintti, Alfonso ja Ramon putoavat mereen. Tintti nostetaan pelastusveneeseen, mutta jalokivet katoavat ja Alfonso ja Ramon hukkuvat. Fetissi korjataan ja asetetaan jälleen näytille museoon.


title: Särkynyt korva

text: Michael Farrin kirjan "Tintti, tarinoiden todelliset taustat" mukaan esikuvana San Theodorosin ja Nuevo Ricon käymälle sodalle Gran Chapon alueen öljyvaroista oli Bolivian ja Paraguayn vuosina 1932-1935 käymä Chacon sota, jossa ne kilpailivat Gran Chacon öljyalueen hallinnasta. Sodassa brittiläiset suuryritykset ja pankit tukivat Paraguayta, amerikkalaiset puolestaan Boliviaa – samoin ne tarinassa tukevat Nuevo Ricoa ja San Theodorosia. Tarinassa nähtävän asekauppiaan, sir Basil Bazaroffin, esikuva oli sir Basil Zaharoff, joka rikastui asekaupalla ensimmäisen maailmansodan aikana. Hergé kritisoi Zaharoffin häikäilemätöntä ahneutta esittämällä, kuinka Bazaroff myy aseita kummallekin keskenään sodassa olevalle valtiolle.


title: Kyproslaiset eurokolikot

text: Kyproslaiset eurokolikot ovat Kyprokselle lyötyjä eurokolikoita. Eurokolikoissa arvopuoli on kaikissa euroalueen maissa samanlainen, mutta tunnuspuolen eli kansallisen puolen jokainen euromaa suunnittelee itse omille kolikoilleen. Kypros siirtyi käyttämään euroa vuoden 2008 alussa.


title: Kyproslaiset eurokolikot

text: Yhden, kahden ja viiden sentin kolikoihin on kuvattu kaksi muflonia. Kymmenen, kahdenkymmenen ja viidenkymmenen sentin kolikoihin on kuvattu kyrenialainen laiva. Yhden ja kahden euron kolikoihin on kuvattu Pomosin idoli, kuuluisa kreikkalainen veistos.


title: Kyproslaiset eurokolikot

text: Kaikissa Kyproksen eurokolikoissa on tunnuspuolelta lisäksi EU:n kaksitoista tähteä ja kolikon valmistusvuosi.


title: Vivisimo

text: Vivisimo on rypästävä hakurobotti, joka ryhmittelee Internetin hakusanat itse niiden muiden merkitysten avulla ryppäisiin, jolloin niiden niiden löytäminen eri aihepiireistä tulee helpommaksi kuin tavallisella hakurobotilla.


title: Vivisimo

text: Vivisimon kehitti kolme Carnegie Mellon -yliopiston asiantuntijaa 2000. Vivisimo-yhtiö sai lokakuussa 2005 sopimuksen, minkä mukaan se sai tuottaa Yhdysvaltain liittohallituksen verkkosivuston, FirstGov.gov:n, hakuosion.


title: Matti Murto (säveltäjä)

text: Matti Yrjö Juhani Murto (s. 12. heinäkuuta 1947 Tampere) on suomalainen säveltäjä.


title: Matti Murto (säveltäjä)

text: Ennen säveltäjäksi ryhtymistään Murto soitti harmonikkaa, pianoa ja toimi sovittajana. Hän opiskeli sävellystä Sibelius-Akatemiassa Aulis Sallisen ja Kalevi Ahon johdolla vuosina 1971–1975. Musiikinteorian diplomin hän suoritti vuonna 1973.


title: Matti Murto (säveltäjä)

text: Murto on säveltänyt runsaasti pedagogista musiikkia ja käyttömusiikkia. Jo opiskeluaikoinaan hän sävelsi, Sallisen rohkaisemana, todennäköisesti ensimmäisen suomalaisen melodiabassoharmonikalle omistetun taidemusiikkiteoksen (Meditaatio, 1975), jonka kantaesitti Matti Rantanen samana vuonna. Tätä teosta pidetään pioneerityönä, ja sen säveltäminen tapahtui samoihin aikoihin, kun harmonikka alettiin hyväksyä instrumenttina Sibelius-Akatemiassa ja konservatorioissa. Hänen harmonikalle sävellettyjä teoksiaan ovat esittäneet muun muassa Matti Rantanen, Marjut Tynkkynen, Seppo Valkeajoki, Heidi Velamo ja Mika Väyrynen.


title: Matti Murto (säveltäjä)

text: Harmonikkateosten lisäksi hän on säveltänyt myös orkesteriteoksia, kuoroteoksia ja kamarimusiikkia. Hänen musiikkiaan ovat levyttäneet muun muassa Keski-Pohjanmaan kamariorkesteri, Marjut Tynkkynen ja Heidi Velamo sekä Mika Väyrynen.


title: Matti Murto (säveltäjä)

text: Murto on toiminut myös muun muassa Huittisten musiikkiopiston sekä Keski-Pohjanmaan musiikkiopiston rehtorina ja Keski-Pohjanmaan ammattikorkeakoulussa taiteen yksikön yksikönjohtajana, Tampereen kaupunginorkesterin intendenttinä ja Hämeenlinnan musiikkiopiston teorian lehtorina.


title: Maltalaiset eurokolikot

text: Maltalaiset eurokolikot ovat Maltalle lyötyjä eurokolikoita. Eurokolikoissa arvopuoli on kaikissa euroalueen maissa samanlainen, mutta tunnuspuolen eli kansallisen puolen jokainen euromaa suunnittelee itse omille kolikoilleen. Malta siirtyi käyttämään euroa vuoden 2008 alussa.


title: Maltalaiset eurokolikot

text: Yhden, kahden ja viiden sentin kolikoihin on kuvattu Mnajdran temppeli. Kymmenen, kahdenkymmenen ja viidenkymmenen sentin kolikoihin on kuvattu Maltan vaakuna. Yhden ja kahden euron kolikoihin on kuvattu maltanristi.


title: Maltalaiset eurokolikot

text: Kaikissa Maltan eurokolikoissa on kääntöpuolella lisäksi Euroopan Unionin kaksitoista tähteä ja kolikon lyöntivuosi.


title: Aikateríni Thánou

text: Aikateríni ”Katerína” Thánou (, etunimi usein muodossa "Ekateríni") (s. 1. helmikuuta 1975) on kreikkalainen pikajuoksija.


title: Aikateríni Thánou

text: Thánou voitti hopeaa naisten 100 metrillä vuoden 2000 kesäolympialaisissa Sydneyssä. Juoksun voittaneen Marion Jonesin tulos on mitätöity hänen myönnettyään dopingin käytön, mutta KOK on jättänyt kultamitalin uudelleenjakamatta. Vuonna 2002 Thánou voitti 100 metrin Euroopan-mestaruuden Münchenissä.


title: Aikateríni Thánou

text: Vuoden 2004 kesäolympialaisissa Ateenassa Thánou oli yksi kotiyleisön suurimmista mitalitoivoista. Päivää ennen avajaisia Thánou ja hänen harjoituskumppaninsa Konstantínos Kentéris jättivät saapumatta doping-testiin ja joutuivat myöhemmin samana iltana moottoripyöräonnettomuuteen. Molempien väitettiin loukkaantuneen ja joutuneen sairaalahoitoon. Seuranneessa doping-skandaalissa Kentéris ja Thánou ilmoittivat lopulta vetäytyvänsä kilpailuista 18. elokuuta pidetyn Kansainvälisen olympiakomitean kurinpitolautakunnan kuulemisen jälkeen. Heidän valmentajansa Chrístos Tzékos asetettiin toimintakieltoon ja hänen hallustaan löydettiin myöhemmin suuria määriä steroideja ja muita dopingaineita.


title: Aikateríni Thánou

text: Thánoulta ja Kentérikseltä oli jäänyt kesällä 2004 väliin jo kaksi aiempaakin dopingtestiä, ja testivälttelyn seurauksena IAAF asetti heidät väliaikaiseen kilpailukieltoon 22. joulukuuta 2004. Pitkän oikeudenkäynnin jälkeen 26. kesäkuuta 2006 Kreikan urheilun välitystuomioistuimen päätöksen mukaisesti he hyväksyivät dopingsääntöjen rikkomisen. Kilpailukielto päättyi 22. joulukuuta 2006.


title: Aikateríni Thánou

text: Ensimmäisessä kilpailukiellon jälkeisessä kilpailussaan sisäratojen EM-kilpailuissa 2007 Birminghamissa Thánou joutui yleisön buuausten kohteeksi ja sijoittui finaalissa kuudenneksi. Pekingin olympialaisiin 2008 Kansainvälinen olympiakomitea ei antanut Thánoulle kilpailulupaa.


title: Pukeutumiskielto

text: Pukeutumiskielto on lainsäädäntöön perustuva kielto, jolla säädellään tiettyjen ihmisten kantamien ulkoisten tunnusten käyttöä.


title: Pukeutumiskielto

text: Jotkin kankaat tai värisommitelmat voidaan varata ainoastaan virkapukuihin. Esimerkiksi Keniassa siviilejä on kielletty käyttämästä maastokuvioituja asusteita.


title: Pukeutumiskielto

text: Suomessa sotilasunivormun käyttö asepalvelukseen liittymättömänä on ollut rajattu reservin upseereihin, reservin aliupseereihin ja miehistön osalta Mannerheim-ristin ritareihin sekä juhlatilaisuuksiin.. Suomessa on kiellettyä muun kuin poliisin käyttää poliisin virkapukua tai tällaista pukua erehdyttävästi muistuttavaa asua


title: Pukeutumiskielto

text: Turkin ensimmäinen presidentti Kemal Atatürk kielsi 30. elokuuta 1925 perinteisen fetsi-päähineen käytön feodalistisena. Kielto aiheutti useita mellakoita ja fetsien salakuljetusta, mutta 1930-luvulla fetsi oli jo lähes kadonnut käytöstä Turkissa.


title: Pukeutumiskielto

text: Turkki on kieltänyt lailla hijabin käytön hallintorakennuksissa, kouluissa ja yliopistoissa; Euroopan ihmisoikeustuomioistuin päätti lain olevan oikeutettu 10. marraskuuta 2005 jutussa "Leyla Şahin vastaan Turkki".


title: Pukeutumiskielto

text: Ranskassa Naziha-niminen englanninopettaja erosi työstään 2004 siksi, että muut opettajat suhtautuvat kielteisesti siihen, että hän vapaa-ajallaan käytti hijabia. Huivin käyttö liitettiin ranskalaistoimittajat siepanneiden islamilaisten ääriryhmien tukemiseen pukeutumisella.


title: Pukeutumiskielto

text: Ranskassa valtion kouluissa on hijabin käyttö kielletty.


title: Pukeutumiskielto

text: Suomessa ei ole lainsäädäntöä uskonnollisesta pukeutumisesta, joten linjaukset ovat työnantajien vastuulla. Esimerkiksi HOK-Elanto kieltää näkyvät uskonnolliset tunnukset. Sen sijaan K-ketju sallii huivit, jos niistä ei ole haittaa työturvallisuudelle.


title: Pietari Niilonpoika Kylliäinen

text: Pietari Niilonpoika Kylliäinen (k. 1510 tai ennen) on ensimmäinen tunnettu Olavinlinnan vouti. Pietari Niilonpoika oli virassaan vuonna 1495, jolloin hän torjui venäläisten hyökkäyksen asemiesten ja kansan avustamana suurempaa mieshukkaa kärsimättä.


title: Pietari Niilonpoika Kylliäinen

text: Vanhana vihana tunnetussa sodassa venäläiset joukot hyökkäsivät vuonna 1495 Viipuriin, missä ruhtinas Shtjenjatev ryhtyi ryhtyi piirittämään kaupunkia 60 000 miehen voimin. Viipurin piiritys päättyi kuuluisaan Viipurin pamaukseen. Venäläiset perääntyivät, mutta pienempi osasto samosi silloin Olavinlinnaa vastaan.. Olavinlinnalla Kylliäinen löi venäläiset pakoon ja teki kostoksi hävitysretken kauas Venäjän-Karjalaan. Sitä ennen hän oli käynyt Venäjän puolella hävittämässä ja polttamassa yli 800 taloa. Pietari Kylliäinen sai Sten Sturelta vuonna 1491 rälssivapauden tiluksille Perojoensuulle, Leipämaalle (Tali) ja Veselenmaalle (Jutila). Hän kuoli lapsettomana ja hänen enonsa lapset perivät hänet. Pietarin serkku Brita Mickelsdotter sai periä tilat Viipurista ja hänen veljensä Olof Mickelsson Turusta. Britan kautta tilukset joutuivat Padasjoen ja Sysmän kirkkoherralle Johannes Matthiaelle.


title: Virolaiset eurokolikot

text: Virolaiset eurokolikot ovat Virolle lyötyjä eurokolikoita. Eurokolikoissa arvopuoli on kaikissa euromaissa samanlainen, mutta kääntöpuolen jokainen euromaa suunnittelee itse omille kolikoilleen. Viro otti euron käyttöön vuoden 2011 alussa.


title: Virolaiset eurokolikot

text: Vuonna 2004 Virossa pidettiin kilpailu eurokolikoiden kansallisen puolen suunnittelemiseksi. Ehdotuksia tuli 134, joista kymmenen parhaaksi arvioitua laitettiin kansanäänestykseen. Voittaneen, käyttöön otetun aiheen on suunnitellut postimerkkejäkin suunnitellut taidegraafikko Lembit Lõhmus. Kaikkiin kolikoihin on kuvattu Viron kartta, jonka alla lukee sana EESTI. Senttiarvoisissa kolikoissa kartta on uppokuvana. Euroarvoisissa kartta on kohokuvana, jossa näkyvät myös maaston pinnanmuodot. Kahden euron kolikossa on lisäksi erityispiirteenä, että karttakuvassa ovat näkyvissä Viron pohjoisin ja läntisin saari, joita pienempiarvoisissa kolikoissa ei ole piirretty näkyviin. Kaikissa Viron eurokolikoissa on kansallisella puolella lisäksi EU:n kaksitoista tähteä sekä kolikon lyöntivuosi.


title: Virolaiset eurokolikot

text: Viron eurokolikot on lyöty Suomen Rahapajalla 20. heinäkuuta 2010 alkaen.


title: Virolaiset eurokolikot

text: Virossa kansalaiset saivat ostaa kolikoita jo joulukuussa 2010 tutustumista varten. Näistä aloituspakkauksista päätyi joitakin kolikoita rahaliikenteeseen ainakin Suomessa jo vuoden 2010 puolella, vaikkei kolikoiden käyttö ollut vielä virallisesti luvallista.


title: Virolaiset eurokolikot

text: Eesti Pank myi keräilijöille pakkausta ”Mündipakett 111 €”, rulla kutakin kahdeksaa kolikkoa vuonna 2011, hintaan 111 euroa.


title: Deccan Herald

text: Deccan Herald on bangalorelainen sanomalehti, joka ulottuu Karnatakaniin. Lehti ilmestyi ensimmäisen kerran 16. kesäkuuta 1948 Intian itsenäistymisen jälkimainingeissa. Lehti ilmoittaa olevansa myös köyhien ja etuoikeudettomien äänenkannattaja ja taistelevansa korruptiota vastaan sekä kannattavansa ympäristöystävällistä kehitystä.


title: Deccan Herald

text: Lehdellä on useita lisäliitteitä:


title: Making Movies

text: Making Movies on brittiläisen rockyhtye Dire Straitsin kolmas studioalbumi. Se julkaistiin vuonna 1980. Albumi sisältää muun muassa yhtyeen hitin "Romeo and Juliet". "Making Movies" nousi Britannian albumilistan neljänneksi.


title: Sergei Lemešev

text: Sergei Jakovlevitš Lemešev (, 10. heinäkuuta 1902 Staroje Knjazero, Venäjän keisarikunta – 26. kesäkuuta 1977 Moskova, Neuvostoliitto) oli venäläinen oopperalaulaja, lyyrinen tenori.


title: Sergei Lemešev

text: Lemešev syntyi maanviljelijäperheeseen, ja hänen isänsä halusi hänestä suutarin. Kansakoulun jälkeen hänet lähetettiin vuonna 1914 harjoittelemaan kenkien valmistusta Pietariin. Vuonna 1917 hän valmistui koulusta Tveristä, jossa hän samalla opiskeli musiikkikoulussa. Hän alkoi laulaa paikallisten työläisten kerholla ennen kuin siirtyi Moskovaan.


title: Sergei Lemešev

text: Lemešev opiskeli Moskovan konservatoriossa Nazari Raiskin johdolla. Vuodesta 1924 hän lauloi Konstantin Stanislavskin oopperastudiossa. Hän valmistui Moskovan konservatoriosta vuonna 1925. Lemešev lauloi Sverdlovskin, Harbinin ja Tbilisin teattereissa. Vuonna 1931 hänet kutsuttiin Bolšoi-teatteriin, jossa hän suoritti ensiesiintymisensä muun muassa tsaari Berendein ("Lumityttö") sekä Lenskin ("Jevgeni Onegin") ja Geraldin ("Lakmé") roolissa. Yhdessä pitkäaikaisen kilpakumppaninsa Ivan Kozlovskin kanssa Lemešev kuului vuodesta 1956 lähtien Bolšoin huomattavimpiin tenoreihin.


title: Sergei Lemešev

text: Lemeševin tunnetumpia rooleja olivat Levkon rooli teoksessa "Toukokuun yö", astrologi Nikolai Rimski-Korsakovin oopperassa "Kultainen kukko" ja intialainen vieras "Sadkossa", Bojan Mihail Glinkan oopperassa "Ruslan ja Ljudmila", nimirooli Dubrovski Eduard Nápravníkin samannimisessä oopperassa ja herttuan rooli Giuseppe Verdin oopperassa "Rigoletto". Tämän roolin Lemešev esitti yli 500 kertaa vuodesta 1927 lähtien; viimeisen kerran hän esitti sen 70-vuotispäivänään.


title: Sergei Lemešev

text: Asteroidi numero 4561 sai nimen Lemešev vuonna 1978, vuosi Lemeševin kuoleman jälkeen.


title: Esko Könönen

text: Esko Kalevi Könönen (17. lokakuuta 1930 Sortavala – 5. lokakuuta 1983 Lahti) oli suomalainen harmonikkataiteilija.


title: Esko Könönen

text: Esko Könönen syntyi Sortavalassa, josta perhe muutti Joensuuhun Eskon ollessa pikkupoika. Esko tiesi jo poikavuosinaan, että hänestä tulisi nimenomaan harmonikansoittaja, ja hän esiintyi jo sotavuosina viihdytyskiertueilla rintamalla. Könönen opiskeli harmonikansoittoa muun muassa Eino Lajusen ja Viljo Vesterisen johdolla. Hän oli tekemisissä myös Lasse Pihlajamaan kanssa. Kun Könönen meni keikalle Joensuuhun, hän meni Pihlajamaan hotellihuoneeseen kysymään neuvoja soittamiseen.


title: Esko Könönen

text: Könönen voitti Suomen harmonikkamestaruuden kolme kertaa vuosina 1947, 1959 ja 1960, jonka lisäksi hän oli viides harmonikansoiton maailmanmestaruuskilpailuissa Helsingissä 1965. Hän oli myös voittoisassa Suomi-Ruotsi harmonikkamaaottelujoukkueessa vuonna 1961 yhdessä Kalevi Nyqvistin ja Reijo Walleniuksen kanssa.


title: Esko Könönen

text: Hän teki lukuisia levytyksiä, toimi tanssimuusikkona, harmonikansoiton opettajana, sekä kotimaan lisäksi konsertoi Yhdysvalloissa, Neuvostoliitossa ja Saksassa. Esko Könönen piti omien sanojensa mukaan klassisesta ja ranskalaisesta musette-musiikista, mutta perheen elatuksen vuoksi joutui soittamaan pääosin tanssimusiikkia. Yotubessa on hänen esittäminään mm. kaksi musette-valssia, Soir de Paris ja Teema tv-sarjasta Komisario Maigret, jotka hän levytti 1960-luvun jälkipuoliskolla nuoremmalta mestarilta Kaarlo Vihiseltä lainaamallaan, tiettävästi Suomen ainoalla erikosrakenteisella Scandalli Professional- harmonikalla. Hän soitti myös oman trionsa kanssa johon hänen lisäkseen kuuluivat veljensä Lasse Könönen ja Erkki Ihalainen. Hän soitti myös duettoja Taito Vainion ja Kaarlo Vihisen kanssa. Lisäksi hän sävelsi muutamia harmonikkakappaleita.


title: Esko Könönen

text: Esko Könösen kohtaloksi koitui se, että hän joutui toimimaan sinä aikana, jolloin harmonikkamusiikki oli suureksi osaksi menettänyt yleisen arvostuksensa pop- ja rockmusiikin paineessa. Muusikkokollegoiden mielestä Könönen oli liian taitava taustamuusikoksi ja olisi tarvinnut enemmän tukea voidakseen kehittyä huippuluokan konserttiesiintyjäksi.


title: Love over Gold

text: Love over Gold on brittiläisen rockyhtye Dire Straitsin neljäs studioalbumi. Se julkaistiin vuonna 1982. Albumi sisältää muun muassa yhtyeen suuren hitin ”Private Investigations”. "Lover over Gold" nousi Britannian albumilistan ykköseksi.


title: Etolin Island

text: Etolin Island on saari Alexandersaaristossa Kaakkois-Alaskassa. Se sijaitsee Prince of Wales Islandin länsipuolella ja Wrangell Islandista lounaaseen.


title: Etolin Island

text: Etolin Island on 48 kilometriä pitkä ja 16–35 kilometriä leveä. Sen pinta-ala on 878 km², ja saarella oli 15 vakituista asukasta vuoden 2000 väestönlaskennassa. Saarelle on v. 1985 istutettu vapiteja (kanadanhirviä) minkä seurauksena sinne on muodostunut omaperäinen ekosysteemi; saarella on vanhastaan hirviä ja muulipeuroja.


title: Etolin Island

text: Etolin Island on saanut nimensä suomalaisen Arvid Adolf Etholénin mukaan (paikallinen kirjoitustapa Adolf Etolin; , "Adolf Karlovitš Etolin"), joka toimi Alaskassa venäläis-amerikkalaisen kauppakomppanian kuvernöörinä 1840–1845.


title: Latvialaiset eurokolikot

text: Latvialaiset eurokolikot ovat Latvialle suunniteltuja eurokolikoita. Latvia siirtyi euroon 1. tammikuuta 2014, jolloin latvialaiset eurokolikotkin tulivat käyttöön, korvaten aikaisemman valuutan latin.


title: Latvialaiset eurokolikot

text: Eurokolikoissa arvo- eli klaavapuoli on kaikissa euromaissa samanlainen, mutta kääntö- eli kruunapuolen jokainen euromaa suunnittelee itse omille kolikoilleen. Latvian yhden, kahden ja viiden sentin kolikoissa on kuvattuna Latvian pienempi vaakuna. Kymmenen, kahdenkymmenen ja viidenkymmenen sentin eurokolikoissa on kuvattuna Latvian suurempi vaakuna. Yhden ja kahden euron kolikoissa on kuvattuna latvialainen nainen, lempinimeltään Milda. Kruunapuolella on kaikissa kolikoissa lisäksi EU:n kaksitoista tähteä ja kolikon lyöntivuosi sekä maan nimi, senttiarvoisissa kolikoissa lyhyessä muodossa "LATVIJA" ja euroarvoisissa pitkässä muodossa "LATVIJAS REPUBLIKA".


title: Patrik Lostedt

text: Patrik Lostedt (s. 19. maaliskuuta 1981 Helsinki) on suomalainen jääkiekkoilija, joka pelasi urallaan 174 SM-liigaottelua HIFK:ssa ja Bluesissa, missä hän voitti kahdesti SM-hopeaa. Mestis Lostedt pelasi 193 ottelun ajan KJT:ssä, Kiekko-Vantaassa, HC Salamissa ja Jukureissa, missä hän voitti keväällä 2013 Mestis-mestaruuden. Pienikokoinen Lostedt ei tehnyt urallaan paljokaan pisteitä, mutta hänet tunnettiin erityisesti fyysisestä pelityylistään ja jopa tappeluista.


title: Patrik Lostedt

text: Lostedt on Helsingin IFK:n kasvatti. Hän voitti B-nuorten SM-pronssia vuonna 1999 sekä A-nuorten SM-hopeaa vuonna 2001 ja pronssia vuonna 2002. Lostedt sijoittui kaudella 1999–2000 A-nuorten SM-liigan jäähypörssissä toiseksi 96 minuutillaan. Hän sijoittui siinä kolmanneksi sekä kaudella 2000–2001 126 minuutillaan että kaudella 2001–2002 115 minuutillaan. Viimeisimmällä A-juniorikaudellaan Lostedt pelasi myös ensimmäisen SM-liigaottelunsa HIFK:ssa.


title: Patrik Lostedt

text: Kaudeksi 2002–2003 Lostedt siirtyi Mestis-joukkue KJT:n puolustukseen. Hänen tulokaskautensa toi siellä 38 runkosarjaottelussa tehot 2+7=9 sekä kymmenessä karsintasarjan ottelussa yhden maalin. Lostedt jakoi runkosarjan jäähypörssin viidennen sijan Hokin Sami Siltavirran kanssa 94 minuutillaan. Kaudeksi 2003–2004 hän siirtyi Kiekko-Vantaan riveihin. Lostedt sijoittui 123 minuutillaan Mestiksen jäähypörssissä kolmanneksi. Kaudella 2004–2005 hän keräsi sarjan kaikkien aikojen jäähyennätyksensä 159 minuutillaan, joilla Lostedt voitti myös koko Mestiksen jäähypörssin. Hänen jäähymääränsä on myös Kiekko-Vantaan yhden kauden seuraennätys. Lostedt on myös 345 minuutillaan joukkueen kaikkien aikojen jäähypörssin toinen Jukka Hakkaraisen jälkeen.


title: Patrik Lostedt

text: Lostedt palasi kaudeksi 2005–2006 try-outin kautta kasvattajaseuraansa Helsingin IFK:hon. Hänen pelipaikkansa roolipelaajana sopi päävalmentaja Doug Sheddenin fyysiseen pelitapaan ja näin ollen Lostedt sai sopimuksen joukkueeseen. Hänen SM-liigan tulokaskautensa toi 48 runkosarja- ja kahdeksassa playoff-ottelussa yhden syöttöpisteen, mutta runkosarjassa Lostedtille kertyi 120 jäähyminuuttia. HIFK joutui tappeluidensa vuoksi myös ongelmiin; lokakuussa 2005 Lostedtille määrättiin kolmen ottelun pelikielto ja HIFK:lle 20 000 euron sakko epäurheilijamaisesta käytöksestä. Lostedtille raskauttavaksi tekijäksi katsottiin hänen oma-aloitteisuus Lostedtin kauden kahteen ensimmäiseen tappeluun, joihin myös Sheddenin epäiltiin käskyttäneen hänet. Käskyttämiselle ei lopulta löytynyt näyttöä. Lostedtin vakituinen pelipaikka vaihtui Sheddin alaisuudessa myös lopullisesti puolustajasta hyökkääjäksi. Kesäkuussa 2006 hän teki vuoden mittaisen jatkosopimuksen HIFK:n kanssa.


title: Patrik Lostedt

text: Syyskaudella 2006–2007 Lostedt kärsi pitkään sormivammasta. Hän sai HIFK:ssa pienessä roolissa tililleen 25 ottelua, joissa Lostedt teki myös liigauransa avausmaalin 4. marraskuuta 2006 Tapparaa vastaan. Hänen osumansa jäi HIFK:n 4–1-voittoon päättyneen ottelun ratkaisumaaliksi. Tammikuussa 2007 Lostedt lainattiin yhden ottelun ajaksi Mestis-joukkue Kirkkonummen Salamoiden puolustukseen. Saman kuun lopulla, siirtotakarajalla hän siirtyi HIFK:sta suuremman peliajan perässä loppukaudeksi Espoo Bluesiin. Lostedt onnistui loppukaudella maalinteossa kerran sekä runkosarjassa että pudotuspeleissä. Hän myös voitti pudotuspelien jäähypörssin 46 minuutillaan. Toukokuussa 2007 Lostedt teki vuoden mittaisen jatkosopimuksen Bluesin kanssa.


title: Patrik Lostedt

text: Kausi 2007–2008 Lostedtilla jäi vain 19 runkosarja- ja seitsemän playoff-ottelun mittaiseksi lokakuussa 2007 tulleen nilkkavamman takia. Hän ei kuntouduttuaan mahtunut kevätkaudella enää kunnolla Bluesin kokoonpanoon. Lostedt voitti kauden päätteeksi SM-hopeaa. Kaudella 2008–2009 hän kehittyi kiekollisessa pelissä, mutta kausi katkesi lopulta loukkaantumiseen Mestarien Liigan ottelussa tammikuussa 2009. Elokuussa 2009 Lostedt teki vuoden mittaisen jatkosopimuksen Bluesin kanssa. Hän teki kaudella 2009–2010 SM-liigan yhden kauden piste-ennätyksensä tehtyään 35 runkosarjaottelussa tehot 1+5=6. Lostedtin kausi katkesi kuitenkin jälleen loukkaantumisiin.


title: Patrik Lostedt

text: Lostedt oli alkukauden 2010–2011 ilman sopimusta, kunnes hänen uusi osoitteensa löytyi lopulta try-outilta Kiekko-Vantaasta marraskuussa 2010. Lostedt palasi puolustajan tontille ja sopi vuodenvaiheessa jatkostaan toistaiseksi voimassa olevalla sopimuksella. Siirtotakarajalla hän palasi loppukaudeksi Bluesiin, jossa Lostedt voitti kauden päätteeksi SM-hopeaa.


title: Patrik Lostedt

text: Lokakuussa 2011 Lostedt siirtyi vapaana agenttina II-divisioonajoukkue Bewe Hockeyn riveihin. Kaudella 2011–2012 hän pelasi Bewen ja KJT-TuusKin yhdistelmäjoukkue Bewe TuusKissa Suomi-sarjaa. Lostedt kuului myös joukkueen kapteenistoon, kunnes hän siirtyi siirtotakajalla ensimmäistä kertaa urallaan Uudenmaan ulkopuolelle Mestis-joukkue Mikkelin Jukureihin. Lostedt voitti kauden päätteeksi Mestiksen-mestaruuden, mutta Tampereen Ilves vei liigakarsinnat kuitenkin otteluvoitoin 4–1. Toukokuussa 2013 hän teki vuoden mittaisen jatkosopimuksen Jukureiden kanssa. Kaudella 2013–2014 Lostedt nousi joukkueen varakapteeniksi ja sijoittui Mestiksen jäähypörssissä viidenneksi 98 minuutillaan. Hän voitti kauden päätteeksi Mestis-hopeaa.


title: Patrik Lostedt

text: Lostedt ilmoitti syksyllä 2014 lopettavan todennäköisesti aktiiviuransa. Syyksi hän ilmoitti, ettei kahden lapsen isänä enää halua lähteä kovin kauaksi Helsingistä pelaamaan eikä pääkaupunkiseudulla ole juurikaan vapaita pelipaikkoja.


title: Patrik Lostedt

text: Lostedt pelais urallaan SM-liigassa yhteensä 174 runkosarjaottelua, teki niissä tehopisteet 5+7=12 ja sai 501 jäähyminuuttia. Pudotuspeleissä Lostedt pelasi 33 playoff-ottelua, teki niissä yhden maalin ja keräsi 99 jäähyminuuttia. Hän keräsi Mestiksessä 193 pelaamassaan runkosarjaottelussa 543 jäähyminuuttia, joilla Lostedt oli lopettaessaan sarjan kaikkien aikojen jäähypörssissä viidentenä.


title: Patrik Lostedt

text: Vaikka Lostedt oli pelaajana pienikokoinen, hänet tunnettiin hyvin fyysisestä pelityylistään. Lostedtin vahvuuksiin kuuluivat asenne, joukkuepelaaminen, vastustajan ärsyttäminen, kovuus ja puolustaminen. Hän osasi tarvittaessa pelata myös aiemmin vakituisellakin pelipaikallaan puolustajana sekä tapella. Lostedtin heikkouksiin kuuluivat kiekollinen peli ja liike. Hän haki toisinaan yli-innokkaasti kontaktia, joka kostauti tilanteiden ulospelaamisessa sekä jäähyinä.


title: Patrik Lostedt

text: Lostedtilla on kaksi lasta.


title: Killian-asiakirjat

text: Killian-asiakirjoja koskeva kiista, joka tunnetaan myös nimellä Memogate ja Rathergate, koski CBS-televisiokanavan vuonna 2004 julkaisemaa kuutta muistiota. Asiakirjat julkaistiin "60 Minutes Wednesday" -ohjelmassa 8. syyskuuta 2004, alle kaksi kuukautta ennen Yhdysvaltain vuoden 2004 presidentinvaaleja. Asiakirjat koskivat istuvan presidentin George W. Bushin asepalvelusta ilmakansalliskaartissa, ja ne olivat Bushin komentajan, everstiluutnantti Jerry B. Killianin hallussa.


title: Killian-asiakirjat

text: Merkittävää asiakirjoissa oli se, että niiden mukaan Bush oli vuonna 1972 kieltäytynyt menemästä määrättyyn lääkärintarkistukseen ja täten kieltäytynyt noudattamasta komentoa ylemmältä upseerilta. Lääkärintarkistuksen laiminlyönti johti lentokieltoon. Toisen muistion mukaan Killiania painostettiin ylhäältä päin kaunistelemaan Bushin palvelustietoja.


title: Killian-asiakirjat

text: CBS:n uutistuottaja Mary Mapes oli saanut asiakirjat everstiluutnantti Bill Burkettilta, joka toimi kansalliskaartin Texas Army National Guard -yksikössä.


title: Killian-asiakirjat

text: CBS oli pyrkinyt aluksi tarkastamaan asiakirjojen aitouden, mutta useiden asiantuntijoiden mukaan asiakirjat olivat väärennöksiä. Merkittävää tapauksessa oli, että tapauksesta keskusteltiin useissa blogeissa, joista tieto levisi myös valtamediaan. Suurimpana kritiikin kohteena oli asiakirjojen typografia: Asiakirjat näyttivät lähes samalta kuin ne olisi kirjoitettu Microsoft Wordin oletusasetuksilla, ja ne käyttivät vaihtelevan levyistä kirjasinta, kun 1970-luvulla käytetyt kirjoituskoneet käyttivät tasalevyistä Courier-kirjasinta.


title: Killian-asiakirjat

text: Lopullista varmuutta asiasta ei ole, koska alkuperäisiä asiakirjoja ei ole julkaistu eikä niitä ole annettu asiantuntijoiden tarkempaan tutkimukseen. Vertaileminen vastaaviin asiakirjoihin on vaikeaa, koska tämän tyyppisiä muistioita ei yleensä arkistoitu. CBS:n edustajat myöhemmin myönsivät, että he eivät pysty osoittamaan asiakirjojen aitoutta. Mary Mapes erotettiin tapauksen johdosta, ja Dan Rather, CBS Newsin uutisankkuri, erosi myös tapauksen johdosta, ja haastoi CBS/Viacomin myöhemmin oikeuteen, koska tunsi tulleensa syntipukiksi.


title: On Every Street

text: On Every Street on brittiläisen rock-yhtye Dire Straitsin kuudes ja viimeinen studioalbumi. Se julkaistiin vuonna 1991. Albumi sisältää mm. yhtyeen hitit "Calling Elvis" ja "Heavy Fuel". "On Every Street" nousi Britannian albumilistan ykköseksi.


title: On Every Street

text: Kaikki kappaleet kirjoittanut Mark Knopfler.


title: M/S Auto Bank

text: M/S Auto Bank () on suomalaisen Bore -varustamon omistuksessa oleva oleva ro-ro-rahtilaiva. Alus on rakennettu vuonna 1998 Kristiansundissa, Norjassa. Kuollutta painoa "Auto Bankilla" on 6 024 tonnia ja jääluokitus on 1A Super eli alus pystyy useimmissa jääolosuhteissa liikkumaan yksin. Alus on rekisteröity Suomen lipun alle ja sen kotisatama on Helsinki. Nykyään alusta käyttää UECC -varustamo, joka kuljettaa sillä henkilöautoja Euroopasta Suomeen. Kerrallaan autoja alukseen mahtuu 1 440.


title: M/S Auto Bank

text: Auto Bankin sisaraluksia ovat M/S Auto Bay ja M/S Auto Baltic.


title: M/S Auto Bank

text: 7. elokuuta 1998 alus luovutettiin suomalaisen Rederi Ab Engshipin omistukseen, joka rekisteröi sen Suomen lipun alle. Kotisatamaksi tuli Nauvo. 10. elokuuta laiva sai nimen "Serenaden". Tämän jälkeen alus aloitti liikennöinnin reitillä Kemi–Lyypekki. Marraskuussa 2004 Serenaden siirtyi liikennöimään Lyypekin ja Haminan välille. Vuonna 2006 suomalaiseen Rettig Groupiin kuuluva Bore osti aluksen. Lokakuussa 2006 Serenaden meni Cosco Shipyard -telakalle Nantongiin, Kiinaan. Tammikuussa 2007 laiva aikarahdattiin UECC:n liikenteeseen. Samalla alus sai myös nykyisen "Auto Bank" -nimensä.


title: Liettualaiset eurokolikot

text: Liettualaiset eurokolikot ovat Liettualle suunniteltuja eurokolikoita. Liettuan siirtyi euroon 1. tammikuuta 2015, jolloin liettualaiset eurokolikot tulivat käyttöön korvaten aikaisemman valuutan litin.


title: Liettualaiset eurokolikot

text: Eurokolikoissa arvopuoli on kaikissa euromaissa samanlainen, mutta kääntöpuolen jokainen euromaa suunnittelee itse omille kolikoilleen. Kaikissa liettualaisissa eurokolikoissa on kansallisella puolella sama aihe. Niihin on kuvattu Vytis-hevosratsastajan kuva Liettuan vaakunasta, ja sen lisäksi EU:n kaksitoista tähteä, maan nimi "LIETUVA" ja kolikon lyöntivuosi.


title: Robert F. Furchgott

text: Robert Francis Furchgott (4. kesäkuuta 1916 – 19. toukokuuta 2009) oli yhdysvaltalainen biokemisti. Hän jakoi vuonna 1998 Nobelin lääketieteen palkinnon yhdessä Louis J. Ignarron ja Ferid Muradin kanssa.


title: Robert F. Furchgott

text: Furchgott syntyi Charlestonissa, Etelä-Carolinassa, ja valmistui Pohjois-Carolinan yliopistosta Chapel Hillissä vuonna 1937. Hän jatkoi opintojaan Northwestern-yliopistossa, josta hän sai PhD:n arvon biokemiasta. Hän kuului St Louisissa sijaitsevan Washingtonin yliopiston lääketieteellisen henkilökuntaan vuosina 1949–1956. Vuosina 1956–1988 hän työskenteli farmakologian professorina SUNY Downstate Medical Centerissä.


title: Robert F. Furchgott

text: Mainitun Nobelinsa lisäksi Furchgott sai Gairdner Foundation International Awardin vuonna 1991 ja Lasker-palkinnon vuonna 1996, viimeksi mainitun yhdessä Ferid Muradin kanssa. Hän oli naimisissa, ja hänellä on lapsia.


title: Slovakialaiset eurokolikot

text: Slovakialaiset eurokolikot ovat Slovakialle suunniteltuja eurokolikoita. Eurokolikoissa arvopuoli on kaikissa euromaissa samanlainen, mutta kääntöpuolen jokainen euromaa suunnittelee itse omille kolikoilleen. Slovakia siirtyi käyttämään euroa vuoden 2009 alusta alkaen.


title: Slovakialaiset eurokolikot

text: Yhden, kahden ja viiden sentin kolikoissa on kuvattuna Kriváňin vuori. Kymmenen, kahdenkymmenen ja viidenkymmenen sentin kolikoissa on kuvattuna Bratislavan linna. Yhden ja kahden euron kolikoissa on kuvattuna Slovakian vaakuna. Kaikista Slovakian eurokolikoista löytyy kääntöpuolelta lisäksi EU:n kaksitoista tähteä sekä kolikon valmistusvuosi.


title: Tundrasirri

text:
Tundrasirri ("Calidris mauri") on arktisen alueen kahlaaja. Lajin nimesi Jean Cabanis vuonna 1857.
__notoc__
Tundrasirrin pituus on 14–17 senttimetriä, siipien kärkiväli 35–37 senttimetriä ja paino 18–35 grammaa. Suosirrin kokoinen. Nokka on musta ja kärjestään lievästi alaspäin taipunut. Kesäpuvussa selkäpuoli on punertava ja rinta sekä kupeet tummatäpläiset. Sukupuolet ovat samanvärisiä. Ääni on korkea 'tshiit'.


title: Tundrasirri

text: Pesii Koillis-Siperiassa ja Alaskassa. Maailman populaation koko on noin 3,5 miljoonaa yksilöä. Lajin kanta on elinvoimainen. Se on muuttolintu, joka talvehtii Yhdysvaltain eteläosissa, Länsi-Intian saaristossa sekä Keski- ja Etelä-Amerikan rannikoilla. Lajia ei ole tavattu Suomessa vuoteen 2006 mennessä.


title: Tundrasirri

text: Pesimäaikana arktisen tundran lampareiden, soiden, järvien ja jokien rannat ja niiden lähistöllä. Muuttomatkalla ja talvehtimisalueilla elää enimmäkseen rannikoiden vuorovesirannoilla.


title: Tundrasirri

text: Pesä on maassa kasvillisuuden suojassa. Munia on 4 ja molemmat puolisot hautovat niitä noin 3 viikkoa. Poikaset ovat pesäpakoisia ja etsivät itse ruokansa. Usein naaras jättää poikasten hoidon koiraalle lähtien itse syysmuutolle. Poikaset oppivat lentämään noin 3 viikon ikäisinä.


title: Tundrasirri

text: Mutarannoilla elävät hyönteiset, nilviäiset ja äyriäiset.


title: ExtendedancEPlay

text: ExtendedancEPlay on brittiläisen rock-yhtye Dire Straitsin neljä kappaletta sisältävä EP-levy. Se julkaistiin vuonna 1983. Levyä on kutsuttu myös "Twisting by the Pool EP" -nimellä, sen ensimmäisen kappaleen mukaan.


title: ExtendedancEPlay

text: Kaikki kappaleet ovat säveltänyt ja sanoittanut Mark Knopfler.


title: Dino Risi

text: Dino Risi (23. joulukuuta 1916 Milano – 7. kesäkuuta 2008 Rooma) oli italialainen elokuvaohjaaja ja käsikirjoittaja.


title: Dino Risi

text: Milanossa syntynyt Risi oli yksi "commedia all'italianan" suurista nimistä. Alberto Lattuada kelpuutti Risin avustajakseen jo vuonna 1940, mutta haaveet pitkäaikaisemmasta urasta ohjaajana alkoivat nousta vasta toisen maailmansodan jälkeen.


title: Dino Risi

text: Muutamia Risin keskeisistä elokuvista ovat "Vaarallinen leski" ("Pane, amore e...", 1955), "Rahattomia rakastuneita" ("Poveri ma belli", 1956), "Vaikea elämä" ("Una vita difficile", 1961), "Playboy" ("Il sorpasso", 1962) ja "I mostri" (1963). Vuonna 1974 hän ohjasi elokuvan "Naisen tuoksu" ("Profumo di donna"), jonka pohjalta Martin Brest ohjasi vuonna 1992 samannimisen amerikkalaisversion.


title: Dino Risi

text: Risille myönnettiin vuonna 2002 Venetsian elokuvajuhlilla Kultainen leijona hänen koko tuotannostaan. Menestynyt elokuvaohjaaja julkaisi vuonna 2004 omaelämäkertansa "I miei mostri". Hän oli naimisissa sveitsiläisen Claudian kanssa, ja myös hänen poikansa Marco Risi on toiminut ohjaajana. Risi oli kuollessaan 91-vuotias.


title: Erkki Rajamäki

text: Erkki Juhani Rajamäki (s. 30. lokakuuta 1978 Vantaa) on suomalainen entinen jääkiekkoilija, joka on uransa jälkeen on toiminut pelaajatarkkailijana. Vuosina 2013–2015 Rajamäki työskenteli Pittsburgh Penguinsille, ja vuodesta 2015 eteenpäin hän on tehnyt töitä Boston Bruinsille.


title: Erkki Rajamäki

text: Rajamäki pelasi suurimman osan pelaajaurastaan SM-liigassa, saavuttaen yhden hopean ja kaksi pronssia.


title: Erkki Rajamäki

text: Rajamäki aloitti jääkiekkoharrastuksen Etelä-Vantaan Urheilijoissa, josta hän siirtyi EVU:n edustusseuraan Kiekko-Vantaaseen. Rajamäki aloitti ammattilaisena HIFK:ssa kaudella 1998–1999, minkä jälkeen hän siirtyi Yhdysvaltoihin Colgaten yliopiston joukkueeseen. Rajamäki palasi Yhdysvalloissa pelatun kauden jälkeen HIFK:hon, jolloin hän pelasi myös Iso-Britannian Elite Ice Hockey Leaguessa 11 ottelua.


title: Erkki Rajamäki

text: Kevään 2001 jälkeen Rajamäki siirtyi HPK:hon, jonka riveissä hän nosti selvästi tasoaan tehden 12 maalia runkosarjassa. Rajamäki pelasi HPK:ssa toisenkin kauden voittaen näillä molemmilla SM-hopeaa. Seuraavaksi kaudeksi hän siirtyi Ilvekseen, minkä jälkeen Rajamäki lähti St. Louis Bluesin NHL-organisaatioon.


title: Erkki Rajamäki

text: Kaudella 2004–2005 Rajamäen pistesaldo jäi St. Louis Bluesin farmijoukkue Worcester IceCatsissa vähäiseksi, ja seuraavalla kaudella hän jäi usein farmijoukkueen Peoria Rivermenin kokoonpanon ulkopuolelle. Rajamäki päätti siirtyä kesken kauden 2005-2006 SM-liigaan Espoo Bluesin riveihin.


title: Erkki Rajamäki

text: Kahdella ensimmäisellä kaudellaan Bluesissa Rajamäki pelasi lähinnä kolmos- ja neloskentällisessä. Mutta kaudella 2007-2008 hän pelasi melkein koko kauden ajan ykköskentällisessä, ja teki runkosarjan 49 ottelussa henkilökohtaisen yhden kauden piste-ennätyksensä 16+12=28. Lisäksi Rajamäki voitti SM-hopeaa. Hän pelasi kolme seuraavaakin kautta Bluesissa kuuluen joukkueen runkopelaajiin.


title: Erkki Rajamäki

text: Kaudelle 2010-2011 Rajamäki ei solminut minkään seuran kanssa pelaajasopimusta, mutta syyskuussa 2011 Rajamäki teki HIFK:n kanssa meneillään olleen kauden loppuun asti kestävän sopimuksen. Hän kärsi tuolloin paljon loukkaantumisista, ja pistesaldo jäi vähäiseksi. Rajamäki päätti uransa kevääseen 2013 pelaten Ilveksessä.Rajamäki on opiskellut Tampereen yliopistossa pääaineenaan kansantaloustiede.


title: Prince of Wales Island

text: Prince of Wales Island ("Walesin prinssin saari") -nimisiä saaria on neljä:


title: Gordon Bunshaft

text: Gordon Bunshaft (9. toukokuuta 1909 – 6. elokuuta 1990) oli yhdysvaltalainen arkkitehti, joka opiskeli Massachusetts Institute of Technologyssä.


title: Gordon Bunshaft

text: Bunshaft syntyi Buffalossa New Yorkin osavaltiossa ja kävi lukiota Lafayette High Schoolissa, jonka koulurakennus on arkkitehtonisesti merkittävä. Bunshaft oli modernisti, joka otti vaikutteita Mies van der Rohelta ja Le Corbusier'lta. Hänen tunnetuin rakennuksensa on Lever House, joka toimii "Lever Brothers" -nimisen saippuayhtiön pääkonttorina. Bunshaftin suunnittelema Manufacturers Hanover Trust Bank rakennus on ensimmäinen "läpinäkyvä" pankki Yhdysvaltain itärannikolla ja modernismin helmi.


title: Gordon Bunshaft

text: Bunshaft työskenteli Edward Durell Stonen kanssa. Hän työskenteli hetken aikaa yhdessä teollisuussuunnittelija Raymond Loewyn kanssa, mutta piti tätä teennäisenä ja lopulta ryhtyi osakkaaksi New Yorkilaiseen arkkitehtitoimistoon "Skidmore, Owings ja Merrill".


title: Gordon Bunshaft

text: Bunshaftin ainoa yhden perheen asunto on 210 m² "Travertine House", joka oli hänen omassa käytössään. Testamentissaan Bunshaft jätti talon New Yorkin modernin taiteen museolle, MoMA:lle, joka myi sen Martha Stewartille vuonna 1995. Stewart ryhtyi remontoimaan taloa, mutta työt keskeytyivät riitaan naapurin kanssa. Lopulta Stewart myi talon Donald Maharamille, joka totesi rakennuksen olevan erittäin huonossa kunnossa ja purki sen.


title: Gordon Bunshaft

text: 1950-luvulla Bunshaft työskenteli Yhdysvaltain suurlähetystöjen rakentamisesta vastaavassa virastossa ja oli mukana suunnittelemassa useita Yhdysvaltojen Saksassa sijaitsevia konsulaatteja.


title: Gordon Bunshaft

text: Bunshaftin minimalistinen tyyli ei rajoittunut vain rakennuksiin. Saatuaan Pritzker-palkinnon vuonna 1988 hän piti tilaisuuden historian lyhimmän kiitospuheen: "Vuonna 1928 aloitin opintoni MIT:n arkkitehtiosastolla ja aloitin matkani arkkitehtuuriin. Nyt, 60 vuotta myöhemmin minulle on myönnetty Pritzker Architecture Prize, josta kiitän Pritzkerin perhettä ja valintakomitean jäseniä heidän suotuaan minulle tämän arvostetun palkinnon. Se on elämäni ja urani kohokohta."


title: Gordon Bunshaft

text: Bunshaftin henkilökohtainen arkisto on Avery Architectural and Fine Arts Libraryssä Columbian yliopistossa.


title: Sherwood Schwartz

text: Sherwood Charles Schwartz (s. 14. marraskuuta 1916 – 12. heinäkuuta 2011) oli yhdysvaltalainen tuottaja ja käsikirjoittaja, joka loi televisiosarjat "Gilligan’s Island" ja "The Brady Bunch".


title: Sherwood Schwartz

text: Schwartz syntyi New Jerseyn Passaicissa juutalaiseen perheeseen. Hän työskenteli radiossa jo ennen läpimurtoaan televisiossa. Hänen tuotantoonsa kuuluu myös näytelmiä. Vuonna 1961 Schwartzille myönnettiin Emmy-palkinto työstään käsikirjoittajana "The Red Skelton Show’ssa". Hän sai vuonna 2008 tähden Hollywood Walk of Famelle.


title: Sherwood Schwartz

text: Kirjassaan "Inside Gilligan’s Island" (1988) Schwartz mainitsi, ettei hän tullut lainkaan toimeen Red Skeltonin kanssa – hänen sopimukseensa jopa sisältyi kohta, joka takasi, ettei hänen tarvinnut tavata tätä kasvokkain.


title: Sherwood Schwartz

text: Schwartz oli joulukuusta 1941 naimisissa Mildred Seidmanin kanssa. Heillä oli neljä lasta: Lloyd, Ross, Elroy ja Hope. Viimeksi mainitun on kerrottu saaneen nimensä Bob Hopen mukaan.


title: Lichfield

text: Lichfield on kaupunki Englannissa, Staffordshiren kreivikunnassa parikymmentä kilometriä Birminghamista pohjoiseen. Se on kuuluisa keskiaikaisista kirkoistaan, Lichfieldin tuomiokirkosta ja Church of St Chadista. Lichfield on yksi Englannin 51 citystä. Vuoden 2011 väestönlaskennassa itse kaupungissa oli 32 219 asukasta, ja Lichfieldin kunnassa 100 900 asukasta. Asukkaista 98 % on valkoihoisia ja 79 % kristittyjä (koko Englannin keskiarvot ovat 90 % ja 71,8 %).


title: Lichfield

text: Tunnetuin lichfieldiläinen on Samuel Johnson, joka laati vuonna 1755 painetun englannin kielen sanakirjan "A Dictionary of the English Language".


title: Lichfield

text: Kaupunki oli jo Mercian aikana uskonnollinen keskus, johon pyhä Chad sai perustaa luostarin. Pyhän Chadin jäännöksiä säilytettiin hänen kuoltuaan kirkossa, josta tuli pyhiinvaelluspaikka.


title: Lichfield

text: Vuonna 1291 kaupungissa riehui tulipalo joka tuhosi monia rakennuksia, mutta katedraali säilyi vahingoittumattomana. Reformaatio lopetti pyhiinvaeltajien virran ja kaupunki menetti tuloja.


title: Lichfield

text: Teollinen vallankumus sai Birminghamin kasvamaan Lichfieldiä merkittävämmäksi keskukseksi.


title: Reg Varney

text: Reginald Alfred ”Reg” Varney () oli brittiläinen näyttelijä. Hän esitti linja-autonkuljettaja Stan Butlerin pääroolin tilannekomediasarjassa "Mennään bussilla", jota esitettiin Britanniassa vuosina 1969–1973 ja myös Suomessa tuoreeltaan 1970-luvun alussa. Varney oli myös maailman ensimmäinen ihminen, joka käytti pankkiautomaattia.


title: Reg Varney

text: Varney oli 1. lokakuuta 1939 alkaen naimisissa puolisonsa Lilyn kanssa tämän kuolemaan vuoteen 2002 asti. Heillä on Jeanne-niminen tytär.


title: Franca

text: Franca on kaupunki Brasiliassa São Paulon osavaltiossa.


title: Franca

text: Vuonna 2007 siellä asui 328 221 henkeä. Francassa on yksi Brasilian suurimmista sokeritehtaista. Lisäksi siellä on huonekalu-, kenkä-, lääke- ja kemianteollisuutta.


title: Terje Andersen

text: Terje Andersen (s. 4. maaliskuuta 1952) on entinen norjalainen pikaluistelija ja urheilujohtaja. Andersen oli tyypillinen keskimatkojen luistelija ja hänen paras sijoituksensa on vuoden 1980 talviolympialaisten olympiapronssi 1500 metrin matkalla.


title: Terje Andersen

text: Andersen osallistui useita kertoja pikaluistelun sprinttimaailmanmestaruuskilpailuihin ja sijoittui parhaimmillaan neljänneksi vuonna 1981.


title: Terje Andersen

text: Hän oli Norjan pikaluisteluliiton puheenjohtaja vuosina 1997–1999 ja vuonna 2003.


title: Al Martino

text: Alfred Cini eli Al Martino (7. lokakuuta 1927 – 13. lokakuuta 2009) oli amerikanitalialainen laulaja ja näyttelijä.


title: Al Martino

text: Al Martino syntyi Philadelphiassa ja haavoittui Iwo Jimassa palvellessaan toisessa maailmansodassa. Hän nousi menestykseen singlellään "Here In My Heart", joka nousi brittilistan ykköseksi 15. marraskuuta 1952. Tulevia menestyksiä olivat muiden muassa laulut "Spanish Eyes", "Volare", "I Love You Because" ja "I Love You More and More Every Day". Hän tulkitsi myös kuuluisat laulut "Summertime" ja "Can't Help Falling in Love".


title: Al Martino

text: Vuonna 1964 Martino esitti elokuvan "Murha asuu sydämessä" ("Hush… Hush, Sweet Charlotte") nimikkolaulun. Hänellä oli Johnny Fontanen rooli "Kummisedässä" (1972), ja hän myös esitti sen rakkauslaulun "Speak Softly Love". Hän palasi samaan rooliin elokuvassa "Kummisetä, osa III" vuonna 1990. Hän oli naimisissa.


title: Bunjae Artpia

text: Bunjae Artpia on maailman laajin kasvitieteellinen puutarha Etelä-Koreassa Jejun saarella 40 kilometrin päässä saaren pääkaupungista Jejusta. Puutarha avattiin heinäkuussa 1992. Sen pinta-ala on 39 700 neliömetriä, ja siellä on jopa 300 vuotta vanhoja puita. Puutarhassa esitellään Korean 700 vuoden mittaista puutarhahistoriaa. Puutarhassa käy vuosittain 300 000 matkailijaa.


title: Paul Ruto

text: Paul Ruto (s. 3. marraskuuta 1960) on kalenjin-heimon nandi-haaraan kuuluva kenialainen entinen 800 metrin juoksija ja maailmanmestari 1993 Stuttgartin MM-kisoista.


title: Paul Ruto

text: Pääasiassa Ruton juoksu-ura koostui vauhdinpitäjäjäniksenä juostuista juoksuista. Hänen MM-juoksunsa noudatti melko lailla vastaavanlaista kaavaa, kun hän meni juoksussa keulaan heti lähdössä ja veti itselleen ison kaulan, ja säilytti johtonsa maaliin saakka. Toiseksi tullut Italian Giuseppe D'Urso ja maanmies Billy Konchellah ehtivät vajaan parin sekunnin kymmenyksen päähän. Puolitoista kuukautta ennen Stuttgartin kisoja Ruto oli sijoittunut Afrikan-mestaruuskisoissa Durbanissa toiseksi Samuel Kibet Lagatin takana.


title: Ekaterine Gabašvili

text: Ekaterine Gabašvili (, 16. kesäkuuta 1851 Gori – 7. elokuuta 1938), omaa sukua Tarkhnišvili () oli georgialainen kirjailija.


title: Ekaterine Gabašvili

text: Hän syntyi aatelisperheeseen Gorissa, Georgiassa, joka oli silloin osa Venäjän keisarikuntaa. Hän kirjoitti useita tunteellisia romaaneja ja tarinoita talonpoikaiselämän ja kyläkoulun opettajien suruista. 1900-luvulla hän hylkäsi kaunokirjallisuuden ja siirtyi omaelämäkerran pariin. Gabašvili tunnetaan myös yhtenä ensimmäisistä georgialaisista feministeistä ja naisten oikeuksien aktivisteista. Hän avasi vuonna 1883 koulun köyhien perheiden tytöille ja oli vuonna 1890 perustamassa "Džedžili"-lehteä, jonka julkaisemilla lasten tarinoilla oli merkittävä osa georgiankielisen lastenkirjallisuuden kehityksessä.


title: Ekaterine Gabašvili

text: Vuonna 1956 elokuva "Magdanas lurdža" (”Magdanan aasi”), joka perustui yhteen Gabašvilin merkittävimmistä romaaneista ja jonka ohjasivat Tengiz Abuladze sekä Revaz Tškheidze, voitti palkintoja Cannes’n ja Edinburghin kansainvälisillä elokuvajuhlilla.


title: Olaf Wildeboer

text: Olaf Wildeboer (s. 4. maaliskuuta 1983 Sabadell, Katalonia) on nykyisin Alankomaita edustava uimari, joka osallistui kesäolympialaisiin 2004 Espanjan väreissä. Hänen vanhempansa ovat kummatkin alun perin alankomaalaisia, mutta muuttivat Espanjaan vuonna 1978. Hänen veljensä Aschwin on myös uimari, ja edustaa Espanjaa. Kummatkin pojat ovat syntyneet Espanjassa. Wildeboer on 181 senttiä pitkä ja painaa 74 kiloa.


title: Olaf Wildeboer

text: Kesäolympialaisissa 2004 Wildeboer sijoittui 17. 200 metrin vapaauinnissa, ollen näin ensimmäinen, joka karsiutui välierävaiheesta. Välieräpaikkaan olisi tarvittu 0,11 sekuntia parempi aika.


title: Nikolaus Lenau

text: Nikolaus Lenau oli itävaltalaisen runoilijan Nikolaus Franz Niembsch Edler von Strehlenaun (25. elokuuta 1802 Schadat, lähellä Temesvária, Unkari - 22. elokuuta 1850 Oberdöbling, lähellä Wieniä) kirjailijanimi.


title: Anastasia Eristavi-Khoštaria

text: Anastasia Eristavi-Khoštaria (, 3. helmikuuta 1868 – 1. toukokuuta 1951) oli georgialainen kirjailija.


title: Anastasia Eristavi-Khoštaria

text: Hän syntyi aristokraattiseen perheeseen Gorissa, Georgiassa, joka oli silloin osa Venäjän keisarikuntaa. Eristavi-Khoštaria aloitti uransa opettajana syntymäkaupungissaan, jonne hän perusti ilmaisen koulun talonpoikien lapsille ja myöhemmin naisten järjestön nimeltään Mandilosani (1913–1914). Kirjailijana hän aloitti vuonna 1885, kun hänen käännöksensä ossetialaisesta legendasta, "Beso" (), julkaistiin. 1890-luvulla suosittu georgialainen kirjailija Akaki Tsereteli rohkaisi häntä muuttamaan Tbilisiin jatkamaan työtään omien kirjoitustensa parissa. Hänen ensimmäiset romaaninsa, "Molipul gzaze" (, "liukkaalla polulla") vuodelta 1897 ja "Bedis triali" (, "kohtalon pyörä") vuodelta 1901 menestyivät hyvin. Eristavi-Khoštaria oli ensimmäinen georgialainen naiskirjailija, joka kirjoitti teoksensa naisnäkökulmasta koulutetuille aikuisille. Hänen romaaninsa ja tarinansa seuraavat tiettyä kaavaa, jossa georgialainen aatelisnainen joutuu vanhan moraalin ja taloudellisen järjestyksen romahdusten myllerrykseen 1800-luvun puolivälissä, yrittäen puolustaa ideaalejaan vapaasta työstä ja totuudenmukaisesta rakkaudesta rappeutuneella taustalla. Neuvostoliiton hyökkäyksen jälkeen vuonna 1921 hän vetäytyi kirjallisista ja julkisuuden aktiviteeteista, ja kirjoitti vain vähän, lukuun ottamatta ideologisia korjauksia omiin töihinsä.


title: Anastasia Eristavi-Khoštaria

text: Hän oli naimisissa Dutu Megrelin (Dimitri Khoštaria, 1867–1938), suosittujen isänmaallisten runojen ja lastensatujen kirjoittajan kanssa.


title: Kornelia Ender

text: Kornelia Ender (s. 25. lokakuuta 1958 Plauen) on DDR:ää edustanut entinen saksalainen uimari ja nelinkertainen olympiavoittaja.


title: Kornelia Ender

text: Ender oli vain 13-vuotias saavuttaessaan Münchenin olympialaisissa 1972 kolme hopeamitalia: 200 metrin sekauinnissa sekä 4 × 100 metrin vapaa- ja sekauintiviesteissä. Seuraavana vuonna hän voitti neljä maailmanmestaruutta Belgradissa: 100 metrin vapaa- ja perhosuinneissa sekä 4 × 100 metrin vapaa- ja sekauintiviesteissä. Lisäksi hän sai hopeaa 200 metrin sekauinnissa.


title: Kornelia Ender

text: Vuoden 1974 EM-kilpailuissa Wienissä Ender voitti 100 ja 200 metrin vapaauinnin sekä 4 × 100 metrin vapaa- ja sekauintiviestit. Seuraavana vuonna hän voitti neljä kultaa MM-kilpailuissa Calissa: 100 metrin vapaa- ja perhosuinneissa sekä molemmissa viesteissä.


title: Kornelia Ender

text: Montrealin olympialaisissa 1976 Ender voitti ensimmäisenä naisuimarina neljä kultamitalia yksissä olympialaisissa, vieläpä maailmanennätystuloksilla. Hän oli paras 100 ja 200 metrin vapaauinnissa sekä 100 metrin perhosuinnissa; lisäksi hän kuului DDR:n kultajoukkueeseen 4 × 100 metrin sekauintiviestissä. 4 × 100 metrin vapaauintiviestissä itäsaksalaiset saivat hopeaa.


title: Kornelia Ender

text: Ender teki urallaan 29 maailmanennätystä, joista kuusi viesteissä.


title: Thomas Berger

text: Thomas Louis Berger (20. heinäkuuta 1924 – 13. heinäkuuta 2014) oli yhdysvaltalainen kirjailija. Hänen tunnetuimpien teostensa joukkoon kuuluu "Little Big Man" (1964), josta on tehty vuonna 1970 ensi-iltansa saanut elokuvasovitus "Pieni suuri mies".


title: Thomas Berger

text: Berger syntyi Cincinnatissa, Ohiossa. Valmistuttuaan Lockland High Schoolista vuonna 1942 hän aloitti opinnot ohiolaisessa Miamin yliopistossa, mutta ei viihtynyt siellä ja päätti liittyä armeijaan. Palveltuaan toisessa maailmansodassa lääkintäjoukoissa Britanniassa ja Saksassa Berger opiskeli Cincinnatin yliopistossa ja valmistui sieltä vuonna 1948. Hän suoritti jatko-opintoja Columbian yliopistossa, mutta jätti George Orwellia käsitelleen tutkielmansa kesken vuonna 1951.


title: Thomas Berger

text: 1950-luvun alkuvuosina Berger muutti New Yorkin kaupungista Rocklandin piirikuntaan, missä hän työsti esikoisromaaniaan "Crazy in Berliniä" neljän vuoden ajan. Ajan mittaan hän erakoitui vältellen visusti julkisuutta. Hän oli naimisissa taidemaalari Jeanne Redpath Bergerin kanssa.


title: Thomas Berger

text: Berger oli vuonna 1984 ehdolla Pulitzer-palkinnon saajaksi. Hän keskittyi pitkän uransa aikana ensisijaisesti romaaneihin, mutta julkaissut myös novelli- ja näytelmäkirjallisuutta.


title: Neville Hayes

text: Neville Hayes (s. 2. joulukuuta 1943 Sydney) on entinen australialainen uimari, joka voitti kaksi hopeaa kesäolympialaisissa 1960: 200 metrin perhosuinnissa sekä 4 × 100 metrin sekauintiviestissä.


title: Neville Hayes

text: Hayes olisi ollut 1960-luvun alussa maailman paras perhosuimari, ellei Yhdysvaltojen Michael Troy olisi ollut häntä vastassa. Hayes paransi 200 metrin perhosuinnin olympiafinaalissa ennätystään kolme sekuntia, mutta Troy oli silti kaksi sekuntia nopeampi.


title: Neville Hayes

text: Hayes asuu nykyisin Kaliforniassa perheensä kanssa.


title: Hugh O’Brian

text: Hugh Charles O’Brian (oik. Krampe; 19. huhtikuuta 1925 Rochester, New York – 5. syyskuuta 2016 Beverly Hills, Kalifornia) oli yhdysvaltalainen näyttelijä.


title: Hugh O’Brian

text: O’Brian syntyi Rochesterissa, New Yorkissa, ja palveli toisessa maailmansodassa. Hän esitti päähenkilö Wyatt Earpia lännensarjassa "The Life and Legend of Wyatt Earp" vuosina 1955–1961.


title: Hugh O’Brian

text: O’Brian on saanut oman tähtensä Hollywood Walk of Famella, ja hänet otettiin vuonna 1992 Hall of Great Western Performers -museoon Oklahomassa.


title: Hugh O’Brian

text: O’Brian perusti vuonna 1958 kuuluisan "Hugh O’Brian Youth Leadership Foundationinsa", joka on vuosikymmenten varrella levinnyt eri puolille maailmaa. Hän meni 25. kesäkuuta 2006 naimisiin 54-vuotiaan Virginia Barberin kanssa; O’Brian oli 81-vuotias ja avioliitto hänen ensimmäisensä.


title: Hugh O’Brian

text: O’Brian kuoli 91-vuotiaana kotonaan Kalifornian Beverly Hillsissä 5. syyskuuta 2016.


title: Hiro Kanagawa

text: Hiro Kanagawa (s. 13. lokakuuta 1963 Sapporo, Hokkaido, Japani) on Kanadassa asuva japanilainen näyttelijä, joka tunnetaan parhaiten televisiosarjasta Smallville, sekä lyhytelokuvasta Hiro, josta hän sai Leo Award -ehdokkuuden.


title: Hiro Kanagawa

text: Ennen esiintymistään televisiossa Kanagawa esiintyi Kanadassa teatterinäytelmissä ja hänet palkittiin vuonna 1998 Jessie Richardson -palkinnolla. Televisiossa Kanagawa on esiintynyt uransa aikana satunnaisissa jaksoissa yli 40 tv-sarjassa, joihin kuuluu muun muassa Highlander, Salaiset kansiot, Verkkopeli, Smallville ja Tähtiportti.


title: Hiro Kanagawa

text: Näyttelemisen lisäksi Kanagawa on tehnyt dubbauksia sekä alkuperäisiä äänirooleja, joista merkittävin on Ihmeneloset -animaatiosarjassa.


title: Buzzcocks

text: Buzzcocks on Manchesterissa vuonna 1975 perustettu englantilainen punk-yhtye.


title: Buzzcocks

text: Buzzcocksia pidetään tärkeänä vaikuttajana Manchesterin musiikkipiireissä, riippumattomien levy-yhtiöiden liikkeessä sekä punk rock-, power pop-, punk pop- ja indie rock -genreissä yleisesti.


title: Buzzcocks

text: Laajalti coveroitu ”Ever Fallen in Love?” on yksi yhtyeen tunnetuimpia kappaleita.


title: Buzzcocks

text: Buzzcocks esiintyi heinäkuussa 2011 Joensuun Ilosaarirock-festivaaleilla.


title: Buzzcocks

text: Buzzcocksin perustajajäsen ja laulaja-kitaristi Pete Shelley kuoli sydänkohtaukseen 63-vuotiaana 6. joulukuuta 2018.


title: Buzzcocks

text:
helmikuu 1976
1 huhtikuu 1976
20 heinäkuu 1976 – helmikuu 1977
11 maaliskuu 1977 – 7 lokakuu 1977
marraskuu 1977
marraskuu 1977 – 6 maaliskuu 1981
1989
1990–1991
1992
1992
1992–2006
2006–2008
2008–


title: Helloween (albumi)

text: Helloween EP on saksalaisen metalliyhtye Helloweenin ensimmäinen julkaisu. Se julkaistiin vuonna 1985 ja yhtyeen ensimmäinen täysimittainen albumi Walls of Jericho ilmestyi vielä myöhemmin samana vuonna. Helloween EP:n kappaleet ovat mukana useissa Walls of Jerichon CD-versioissa.


title: Jean Erdman

text: Jean Erdman Campbell (s. 20. helmikuuta 1916) on yhdysvaltalainen nykytanssija ja koreografi.


title: Jean Erdman

text: Honolulussa, Havaijilla syntynyt Erdman opiskeli Punahou Schoolissa ja sitten Miss Hall's Schoolissa, josta valmistui vuonna 1934. Hän täydensi opintojaan Sarah Lawrence Collegessa ja sai joka kesä tanssinopetusta Martha Grahamilta Bennington Collegessa.


title: Jean Erdman

text: Erdman oli naimisissa Joseph Campbellin kanssa vuodesta 1938 miehen kuolemaan 31. lokakuuta 1987. Hän lopetti työnsä Grahamin balettiryhmässä ja perusti vuonna 1944 omansa. Hän on myöhemmällä urallaan opettanut muun muassa Columbian ja New Yorkin yliopistoilla.


title: Jean Erdman

text: Erdman oli Maya Derenin keskeneräisen "Medusa"-elokuvan tähti vuonna 1949. Hänelle sävelsivät teoksia muiden muassa John Cage ja Alan Hovhaness; hän teki yhteistyötä myös Henry Cowellin ja Lou Harrisonin kanssa. Hänen tunnetuimpia töitään on "The Coach with the Six Insides", joka esitettiin 114 kertaa Broadwayn ulkopuolella vuosina 1962–1963.


title: Jean Erdman

text: "The Two Gentlemen of Verona" toi Jean Erdmanille vuonna 1972 parhaan koreografian Tony-palkintoehdokkuuden. Erdman palasi 1970-luvulla Havaijille, jossa hän asuu yhä.


title: Štrbské Pleso

text: Štrbské Pleso on hiihto- ja matkailukeskus Ylä-Tatralla, Slovakiassa. Vuodesta 1948 se on ollut osa Vysoké Tatryn kuntaa. Se on saanut nimensä Štrbské pleso -järven mukaan, jonka etelärannalle maanomistaja Jozef Szentiványi perusti metsästysmajan vuonna 1872. Ensimmäiset hotellit alueelle rakennettiin vuonna 1875. Sittemmin alueella rakentaminen ja liikenneyhteydet kehittyivät. Järven rannoille rakennettiin muun muassa keuhkoparantoloita. Erityisesti alueelle rakennettiin uusia hotelleita ja ympäristöä korjattiin ja uudistettiin alueella pidettyjen vuoden 1970 pohjoismaisten hiihtolajien MM-kisojen vuoksi. Siellä on järjestetty myös säännöllisesti lukuisia mäkihypyn ja hiihdon maailmancupin osakilpailuita sekä muita talviurheilutapahtumia, muun muassa talviuniversiadit vuonna 1987.


title: El Periódico de Catalunya

text: El Periódico de Catalunya on katalonialainen 26. lokakuuta 1978 perustettu sanomalehti, joka ilmestyy Barcelonassa. Sen omistaa Grupo Zeta. Lehti ilmestyy espanjankielisenä ja katalaaninkielisenä painoksena, joista espanjankielisessä on punainen nimiö ja katalaaninkielisessä sininen. Painosten koko on yhteenlaskettuna 150 000 kappaletta, mikä tekee siitä Espanjan toiseksi suosituimman iltapäivälehden La Vanguardian jälkeen.


title: El Periódico de Catalunya

text: Lehti ei kannata baskinationalismia eikä Katalonian erillispyrkimyksiä.


title: Encores

text: Encores on brittiläisen rock-yhtye Dire Straitsin neljä kappaletta sisältävä ja livenä äänitetty EP-levy. Se julkaistiin vuonna 1993, hieman yhtyeen "On The Night" -live-albumin jälkeen.


title: Encores

text: Kaikki kappaleet kirjoittanut Mark Knopfler.


title: Pentti Nöyränen

text: Pentti Nöyränen (s. 20. toukokuuta 1983 Espoo) on suomalainen entinen jääkiekkoilija. Hän oli pelipaikaltaan oikea laitahyökkääjä ja pelasi useimmiten puolustavassa roolissa.


title: Pentti Nöyränen

text: Nöyränen on Espoon Kiekkoseuran kasvatti. Hän siirtyi juniorina sittemmin Espoo Bluesiin, jossa Nöyränen voitti A-nuorten SM-pronssia vuonna 2003. Hän pelasi ensimmäiset miesten pelinsä Mestis-joukkue Kirkkonummen Salamoissa kaudella 2004–2005, joka toi Nöyräselle 44 runkosarja- ja kolmessa playoff-ottelussa tehot 9+6=15. Hän jakoi joukkueen sisäisen maalipörssin kolmannen sijan Jarno Niinimäen ja Aleksandr Petrovin kanssa. Nöyränen oli kauden päätteeksi ehdolla Mestiksen vuoden tulokkaaksi, mutta titteli meni lopulta TuTon Timo Salolle.